Rusija: „Severni tok 2“ će biti završen do kraja godine - 03.06.2021, Sputnik Srbija\nRusija se nada da će izgradnja gasovoda „Severni tok 2“ biti završena do kraja 2021. godine, a preostalo je da se izgradi još oko 100 kilometara, izjavio je... 03.06.2021, Sputnik Srbija\n„Što se tiče ‘Severnog toka 2’, radovi se nastavljaju, oni u principu nisu ni prestajali. Operator zajedno sa kompanijama koje učestvuju u ovom projektu nastavlja njegovu realizaciju. Nadamo se da će biti završen ove godine“, rekao je Novak novinarima na marginama Međunarodnog ekonomskog foruma u Sankt Peterburgu.On je dodao da rokovi realizacije zavise od različitih uslova, uključujući tehničke i vremenske prilike. Prema njegovim rečima, ostalo je da se položi oko 100 kilometara cevi duž dva kraka gasovoda.Izgradnja gasovodaProjekat „Severni tok 2“ podrazumeva izgradnju dva kraka gasovoda, čiji će ukupni kapacitet iznositi 55 milijardi kubnih metara gasa godišnje, od obale Rusije, preko Baltičkog mora, do Nemačke. U izgradnji gasovoda učestvuju brojne evropske kompanije.Protiv izgradnje gasovoda „Severni tok 2“ aktivno se bori Ukrajina, koja se plaši da će izgubiti prihode od tranzita ruskog gasa, kao i brojne evropske zemlje, uključujući Poljsku, Letoniju i Litvaniju, a takođe i Sjedinjene Američke Države, koje žele da prodaju svoj tečni prirodni gas u EU.SAD su u decembru 2019. godine uvele gasovodu sankcije, zbog čega je švajcarski „Olsiz“ bio prinuđen da zaustavi radove na polaganju cevi.Radovi su nastavljeni i godinu dana kasnije – u decembru 2020. brod za polaganje cevi „Fortuna“ položio je 2,6 kilometara cevi u nemačkim vodama. Pročitajte još:\nvesti, aleksandar novak, severni tok 2


CINS: Pred gašenjem firma koja je suvlasnik Politike - Raskrikavanje\nIzvorni članak je objavljen 26.11.2018. (CINS)\n26.11.2018. CINS/ Raskrikavanje Foto: Raskrikavanje\nPolitika je bila u državnom vlasništvu do 2001. godine kada je polovinu udela kupila nemačka korporacija WAZ. Nezadovoljan poslovanjem u Srbiji, WAZ 2012. godine svoj udeo prodaje firmi East Media Group iz Moskve u vlasništvu Aleksandra Trbovića.\nŠta sada može da se desi sa tim udelom, za CINS objašnjava advokat Branko Pavlović.\n„U postupku likvidacije, neki likvidacioni ostatak će pripasti osnivačima, znači sadašnjem vlasniku. To je samo ako iz tih 50 odsto ne moraju da se namiruju poverioci”, prenosi ovaj istraživački centar reči advokata koji dodaje da ako ruska firma ima dugove, udeo koji poseduje u Politici biće prodat trećem licu kako bi se namirila dugovanja.\nTakođe, navodi on, postoji mogućnost da je 50 odsto udela u Politici već prodato nekoj trećoj strani iako ti podaci trenutno nisu upisani u Agenciju za privredne registre gde i dalje kao suvlasnik stoji ruska firma.\n„Veća je verovatnoća da je tih 50 odsto on (Trbović) već negde uneo kao osnivački kapital u drugu firmu”, kaže Pavlović.\nCINS podseća da i dalje nije sigurno ko zapravo stoji iza tih 50 odsto. Naime, ubrzo posle prodaje (koja se desila mesec dana nakon dolaska SNS na vlast) krenule su glasine da je Trbović vlasnik samo na papiru a da je pravi kupac Politike biznismen Miroslav Bogićević iz Šapca, koji je to demantovao.\nKo i pod kojim uslovima kupuje Politiku trebalo je da proveri Komisija za zaštitu konkurencije, bez čije dozvole prodaja nije smela da se obavi. Ipak, postupak iz nepoznatih razloga nije pokrenut sve do 2014. godine.\nProveravajući East Media Group, novembra te godine su između ostalog zaključili da neki zaposleni i predstavnici te kompanije jesu povezani sa Bogićevićem.\n“Konstatovano je da je direktor ruske firme Uroš Stefanović zaposlen u predstavništvu koje Farmakom ima u Moskvi, a da je Aleksandar Trbović, vlasnik firme iz Moskve, rođak Miroslava Bogićevića, vlasnika Farmakoma. Takođe, predsednik skupštine Politike, koga prema ugovoru o prodaji postavlja kupac, postao je Mita Katić, predstavnik Farmakoma”, piše CINS.\nUbrzo je, međutim, postupak protiv ove firme obustavljen uz obrazloženje da postoji problem sa ugovorom iz 2012. godine, odnosno da postoji osnovana sumnja da WAZ nije postupio u skladu sa osnivačkim aktom i da drugom članu društva, koji je u vlasništvu Republike Srbije, nije dostavio ponudu za otkup udela (pravo preče kupovine).\nDa li je ugovor kojim je WAZ prodao svoj udeo zapravo ništavan još uvek nije poznato - dok iz Komisije za CINS navode da se tim pitanjem bavi Državno pravobranilaštvo, iz ove institucije te navode negiraju i tvrde da ne vode postupak koji se tiče Politike.\nJedini poznati suvlasnik je i dalje država, iako su medijski zakoni predvideli njeno potpuno povlačenje iz medija kroz privatizaciju.\nCeo tekst pročitajte na sajtu Centra za istraživačko novinarstvo Srbije.\nRedovni izveštaj sa suđenja žandarmima optuženim za prebijanje braće Aleksandra Vučića i Sini...\nTanjug falsifikuje nalaze izveštaja o medijima u Srbiji\nPolitika, RTS, a potom i drugi uglavnom provladini mediji preneli su juče vest agencije Tanjug da j...


Obilježen dan oslobođenja u Trebinju: Uručena priznanja zaslužnim pojedincima | BL Portal\nObilježen dan oslobođenja u Trebinju: Uručena priznanja zaslužnim pojedincima\n13. Novembra 2021. 13:37\nSvečanom sjednicom Skupštine grada i uručenjem “Povelja grada Trebinja” za 2021. godinu zaslužnim pojednincima danas je u Trebinju obilježeno 103 godine od oslobođenja tog grada u Prvom svjetskom ratu.\nGradonačelnik Trebinja Mirko Ćurić na sjednici je uručio priznanja “Povelja grada Trebinja” za 2021. godinu predstavnicima Gimnazije “Jovan Dučić”, povodom 100 godina od osnivanja i doktoru Siniši Dučiću, direktoru Univerzitetske dječije klinike “Tiršova” u Beogradu, koji je i konsultant Bolnice Trebinje.\nNajveće priznanje – “Počasni građanin Trebinja” koje je dodijeljeno posthumno Momiru Bulatoviću, nekadašnjem predsjedniku Crne Gore i Vlade SR Jugoslavije, biće naknadno uručeno porodici Bulatović na svečanosti u Trebinju.\n“Svi treba da budemo ponosni na naše pretke koji su bili junaci i da ne dozvolimo bilo kakav revizionizam istorije i da neko pokuša da predstavi istinu o nama koja nije tačna. Mi danas treba da radimo, gradimo i nastavimo ono što je stvarano u prethodnom periodu”, istakao je Ćurić.\nPredsjednik Školskog odbora Gimnazije “Jovan Dučić” Nemanja Milošević rekao je da je ovo značajno priznanje za tu školsku ustanovu i izrazio uvjerenje da će gimnazija u drugom vijeku svog postojanja biti još uspješnija.\nTags: dan oslobođenja, povelje, Trebinje, uručena priznanja\nVišković uvjerava: Vlada Srpske čini sve da cijene energenata održi pod kontrolom\nZbog sve većeg broja zaraženih: SZO upozorio države da ne kasne sa donošenjem mjera


Ahmadinedžad odbacio američki rok za sporazum o nuklearnom programu\nIranski predsednik Mahmud Ahmadinedžad odbacio je rok, postavljen od strane Sjedinjenih Država, da do kraja godine prihvati sporazum kojim bi se ublažila strahovanja zbog iranskih nuklearnih ambicija.\nGovoreći danas u južnom iranskom gradu Širazu, Ahmadinedžad je rekao da Sjedinjene države nisu u položaju da postavljaju rokove i da bi američki zvaničnici trebalo da, kako je rekao, "promene svoj stav."\nIranski predsednik je rekao da Iran ne nastoji da razvije nuklearno oružje, dodajući da bi u takvom slučaju Teheran bio dovoljno hrabar da to prizna.\nAmerički predsednik, Barak Obama, ranije je rekao da će krajem godine preispitati diplomatska nastojanja prema Iranu, pre nego što odluči da li da od Saveta bezbednosti Ujedinjenih nacija zatraži uvođenje novih sankcija Teheranu.\nIran je odbio da prihvati plan, podržan od strane Međunarodne agencije za atomsku energiju, da 70 odsto svojih zaliha uranijuma pošalje u inostranstvo na dalje obogaćivanje.\nPored ovoga, Ahmadinedžad je odbacio izveštaj objavljen u londonskom dnevniku Tajms, prema kome Iran radi na razvoju upaljača za nuklearnu bombu.\nU jutros emitovanom intervjuu za američku televizijsku mrežu ABC, voditeljka Dajen Sojer pokazala je Ahmadinedžadu kopiju dokumenta do koga su došli novinari Tajmsa, u kome se navodno iznose detalji o tome da iranski stručnjaci rade na razvoju nuklearnog upaljača. Iranski predsednik je na to odmahnuo rukom i izjavio da je dokument falsifikat koji je proizvela američka vlada.\nJedan savetnik predsednik Obame rekao je da je ta Ahmadinedžadova optužba besmislena.


Admin-ags – Agro Klaster Srbije\nArticles Posted by Admin-ags\nPredstavnici Agro klastera Srbije su imali čast da ugoste Iskru Arapović, predstavnicu Poljoprivrednog klastera „Krajina“ iz Banja Luke. Tema sastanka je bila unapređenje saradnje AKS i klastera Krajina, odnosno njihovih članica. Takođe je u prostorijama Zadružnog saveza Vojvodine, održan je sastanak povodom proširenja saradnje između Zadružnog saveza Vojvodine i Republike…\nNajveće štete prave larve. One napadaju gornji list, odnosno zastavičar iz kojeg se u najvećoj meri premeštaju "asimilati" u zrno, te on značajno utiče na rod, upozorava profesor doktor Georg Drezner.\n„Što sa neba padne nije pouzdan parametar za poljoprivredu“, naglašava meteorolog Nedeljko Todorović.\nBrojni su uzroci propadanja ili proređivanja useva zbog kojih je potrebno obaviti presejavanje\nU okviru projekta „Javno-privatni dijalog za razvoj“, NALED je, u saradnji sa Agro klasterom i Republičkim sekretarijatom za javne politike i uz podršku USAID-a, inicijator dijaloga između javnog i privatnog sektra, sa ciljem davanja i sprovođenja preporuka za poboljšanja trenutnog stanja, kako bi se organska proizvodnja u Srbiji podigla na…


Tanjug 17. aprila 2019. 13:42\nSARAJEVO – Naučnici predviđaju da će do 2050. godine sa ovih prostora otići četvrtina ukupnog stanovništva, upozorio je danas bivši hrvatski predsednik Stjepan Mesić na 10. Sarajevo biznis forumu.\nMesić je na panelu o odlasku mladih sa prostora Jugoistočne Evrope podsetio da je Hrvatska 2013. godine postala članica EU, ali da, uprkos tome, ima “eksploziju” odlaska mladih i obrazovanih.\n“Mnoga sela se prazne, županije takođe gube stanovnike, povećava se broj penzionera. Ako se taj trend ne zaustavi sistem bi mogao da se uruši”, rekao je Mesić, navodeći da se mladi uglavnom sele u Nemačku i one zemlje severne Evrope kojima nedostaju kvalifikovani radnici.\nOn je dodao da političari na vlasti nisu dovoljno sposbni da naprave razvoj bez niskih plata, jer, kako kaže, ako plate rastu onda ulagači odlaze, a s druge strane, ističe da nije došlo do transfera znanja sa zapada koji bi garantovao napredak.\n“Postali smo izvoznik pametnih i obrazovanih ljudi. Danas političke elite samo konstatuju stvari, ali ne nalaze rešenje”, primetio je Mesić i naveo da upozoravajući podaci traže od političara da odmah deluju i da naprave modele po kojima će mlade vratiti.\nKako je rekao, povratak “mozgova” se mora uskladiti sa razvojnim ciljevima zemlje.\n“Odlazak mladih siromašne ekonomije čini još siromašnijim”, podvukao je Mesić.\nKako je naveo, u razgovoru sa predstavnikom Malezije je govorio o tome da zemlje u koje idu mladi plaćaju onima koje su ih školovale.\n“Kao plaćanje ‘nogometašima’ kada idu iz kluba u klub”, dodao je Mesić, jer je, kaže, nepošteno da bogate zemlje izaberu najbolje, a da siromašne nemaju tu moguhnost.\nMesić je rekao da Sarajevo biznis forum već 10 godina uspešno otvara ključna pitanja kroz rasprave političkih i biznis lidera o tome kako da ljudi žive bolje, a da države postanu uređenije.\nDunja Mijatović: Ubrzati pripreme za spomenik deci ubijenoj u…\nBudva: Sednica završena bez glasanja o smeni Carevića\nŽeleznički saobraćaj u RS ponovo radi\nSDP: Kako će Novalić rukovoditi vladom\nNSRS danas o poštovanju žrtava fašističkog režima\nKupujem crnu kremu za cipele broj 43.\nP. S. Hitno!


SAD ukidaju povlašćeni trgovinski status Rusije - Radio Sto Plus\nAmerički predsednik Džozef Bajden objavio je danas da će SAD ukinuti povlašćeni trgovinski status Rusije zbog njene invazije na Ukrajinu i da će zabraniti uvoz ruskih morskih plodova, alkohola i dijamanata.\nVelika promena, kojom se Rusiji ukida status „najpovlašćenije nacije“ u trgovini, sprovodi se u koordinaciji sa Evropskom unijom i članicama Grupe sedam najrazvijenih zemalja sveta (G7).\n„Slobodni svet se okuplja da bi se suprotstavio (predsedniku Rusije Vladimiru) Putinu“, rekao je Bajden u Beloj kući.\nUkidanje statusa najpovlašćenije nacije Rusiji omogućilo bi SAD i njihovim saveznicima da uvedu veće carine na uvoz nekih ruskih proizvoda i da time povećaju izolaciju ruske ekonomije.\nPromena je usledila posle sve većeg pritiska obe američke velike stranke da budu ukinuti „stalni normalni trgovinski odnosi“ sa Rusijom.\nUkrajinski predsednik Volodimir Zelenski izvršio je prethodnog vikenda pritisak na SAD i njihove saveznike da preduzmu akciju protiv Rusije. Bajden je pre nekoliko dana zabranio uvoz ruskih naftnih i gasnih proizvoda.\nOvonedeljni američki potezi predstavljaju najnovije u nizu sankcija koje su osakatile rusku ekonomiju i znak da će SAD i njihovi saveznici nastaviti da koriste finansijsku moć da uzvrate Putinu zbog napada na Ukrajinu.\nMeđu drugim merama protiv Rusije su zamrzavanje imovine centralne banke u Moskvi, ograničenja izvoza i sankcije protiv ruskih oligarha i članova njihovih porodica.\nTa finansijska sredstva su doprinela velikom padu ruske rublje koja je prošlog meseca izgubila 76 odsto vrednosti u odnosu na američki dolar. Pad rublje je izazvao destruktivnu inflaciju koja bi mogla da ugrozi Putinovu sposobnost da vodi duži rat u Ukrajini.\nOvonedeljne sankcije na uvoz ruske nafte, gasa i uglja eliminisale su oko 60 odsto američkog uvoza iz Rusije.


Organski krevet firme Malak Janj u brošuri imm cologne - Indikator.ba\nOrganski krevet firme Malak Janj u brošuri imm cologne\n7.7.2021 05:44 | Indikator.ba\nU susret narednom sajmu namještaja imm cologne 2022 koji će se održati od 17. do 23. januara 2022. godine u Kelnu, sajam nudi informacije o trendovima u industriji interijera koji će vladati scenom u budućnosti.\nZahvaljujući uspješnoj promociji prethodnih godina na sajmu imm cologne u okviru nacionalnog štanda Bosne i Hercegovine, kompanija MALAK JANJ d.o.o. iz Donjeg Vakufa, uvrštena je u ovu ekskluzivnu brošuru sa svojim trendy proizvodom "Organic Bed", navodi Vanjskotrgovinska komora BiH.\nRadi se o krevetu izrađenom isključivo od drveta, bez ikakvih dodatnih materijala ili kemijskih sredstava. Proizvod je bio izložen na sajmu 2020. godine, te privukao veliku pažnju kupaca, medija, kao i samog organizatora imm cologne – Kolenmesse.


1,74 TONE NARKOTIKA, VREDNOSTI OKO 15 MILIONA EVRA, SPALJENO U KOTLU TENT A\nViše od 1,74 tone opojnih droga i drugih psihoaktivni supstanci, vrednosti oko 15 miliona evra, spaljeno je danas u kotlu Termoelektrane “Nikola Tesla” A, u Obrenovcu. Akciji uništavanja narkotika prisustvovali su premijer i ministar unutrašnjih poslova Srbije Ivica Dačić, ministarka zdravlja dr Slavica Đukić Dejanović, direktor Policije Milorad Veljović, predstavnici Ministarstva pravosuđa i MUP-a Srbije, kao i direktor PD TENT mr Čedomir Ponoćko, direktor TENT A, Mihailo Nikolić i direktor TENT B, Goran Lukić sa saradnicima.\nKako je u izjavi za medije precizirao premijer Dačić, reč je 1.700 kilograma marihuane i 40 kilograma hašiša, koji su u proteklom periodu zaplenjeni na području Policijske uprave Kragujevca.\n- Cilj ove akcije je da uništimo drogu da ne truje našu decu. Ovo nije samo u fizičkom smislu uništavanje droge, nego je i simbolično zadat završni udarac – otkrivanje počinilaca, hapšenje, zaplena, pravosnažna presuda i uništavanje droge, naveo je Dačić i naglasio da današnje spaljivanje narkotika u najvećoj fabrici struje na Balkanu neće imati negativnih posledica po okolnu životnu sredinu i po zdravlje građana Obrenovca.\nPremijer se zahvalio PD TENT i pohvalio više od hiljadu ljudi koji su učestvovali u ovom značajnom poduhvatu, najavivši da u narednim danima slede nove akcije i žestok obračun države sa organizovanim kriminalom.\n(Subota, 7. decembar 2013.)


Makedonija smanjuje cenu fitosanitarnih uverenja - Ekonomske Vesti\nMakedonija smanjuje cenu fitosanitarnih uverenja\n12. avg. 2016 Andrija Matić 0 Comments CEFTA, fitosanitarna uverenja, Hristijan Delev, Makedonija, Mihailo Cvetkov, Ministarstvo trgovine, poljoprivreda, pšenica, Rasim Ljajić\nPotpredsednik Vlade Republike Srbije i ministar trgovine, turizma i telekomunikacija Rasim Ljajić saopštio je danas da su Srbija i Makedonija postigle dogovor o što skorijem smanjenju cene fitosanitarnih uverenja za uvoz pšenice u tu zemlju, na nivo cena u Srbiji.\nLjajić je, nakon sastanka sa ministrom za poljoprivredu, šumarstvo i vodoprivredu Makedonije Mihailom Cvetkovim i zamenikom ministra ekonomije Hristijanom Delevim u Skoplju, rekao da je to kratkoročno rešenje.\nMakedonija će već tokom naredne sedmice da snizi cene fitosanitarnih uverenja za uvoz pšenice i izjednači ih sa našim, objasnio je on i ponovio da je od vitalnog značaja potpisivanje sporazuma o međusobnom priznavanju sertifikata kako bi se olakšao protok roba.\nPrema njegovim rečima, veoma su važna nastojanja da se otklone sve vancarinske barijere u trgovini sa Makedonijom jer je ta zemlja jedna od tri najznačajnija partnera Srbije u okviru zemalja članica CEFTA sporazuma.\nMakedonija je značajno tržište za naše proizvođače. Prošle godine imali smo 654 miliona evra robne razmene, od čega je naš izvoz bio 470 miliona evra, precizirao je Ljajić.\nOve godine, kako je naveo, zabeležen je rast izvoza od 15 odsto, a uvoza iz te zemlje za osam odsto, dok je spoljno-trgovinska razmena Srbije i Makedonije porasla ukupno za 13 odsto.\nUkoliko se otklone postojeće barijere i trgovina između dve zemlje se nesmetano odvija, relativno brzo se može postići spoljno-trgovinska razmena u vrednosti od milijardu evra, a preduslov za to je da nemamo ovakve situacije koje ograničavaju protok robe iz jedne i drugu zemlju, poručio je on.\nSastanak u Makedoniji je organizovan zbog situacije nastale nakon odluke makedonskih vlasti da povećaju cene fitosanitarnih uverenja za uvoz pšenice, čime je faktički zaustavljen izvoz te žitarice iz Srbije u Makedoniju.\n← Prihodi Alibabe porasli za 59%\nZa one koji imaju nekretnine u Hrvatskoj: Poreza na nekretnine neće biti? →\nKinezi kupuju 1% Australije za 289 miliona dolara\nRusija: Žita ko u staro sovjetsko doba


Naslovna Emisije Milan Bard Živadinović: O Zvezdi, Partizanu, Boaćiju, Kangi, Srbiji ali i o...\nCrvena zvezda i Partizan su prošli grupnu fazu Lige Evrope, a Srbija se kvalifikovala na Svetsko prvenstvo. O svemu tome, ali i o temama van fudbala sa nama je pričao Milan Bard Živadinović.\nNekadašnji selektor reprezentacije Srbije prvo se osvrnuo na angažman Mladena Krstajića, koji je i zvanično promovisan kao novi selektor “Orlova”. Živadinović je govorio o tome kako se i sam našao u sličnoj situaciji kao Slavoljub Muslin kada je bio selektor nacionalnog tima.\nPROŠLE NEDELJE – EKSLUZIVNE INFORMACIJE IVICE ILIEVA\nPričao je i o Rusiji i o Moskvi, te istakao šta bi sve naši igrači koji kao srećni dobitnici Meridian Mundijal promocije mogli da očekuju u Moskvi i u Rusiji.\nDotakao se naravno i uspeha Crvene zvezde i Partizana, timova koji su prvi put u svojoj istoriji u istoj sezoni uspeli da izbore plasman u Evropi na proleće.\nGovorio je o Geloru Kangi za koga se piše da je dogovorio sve sa praškom Spartom, te o Ričmondu Boaćiju. Milan Bard Živadinović i sada radi u Gani u okviru nekoliko fudbalskih akademija, a za nas je istakao da igrače poput Boaćija može da dovede u Srbiju za 500 do 1.000 dolara!\nKO JE JURI VAKULKO – PARTIZANOV OZIL\nSa Bardom smo govorili i o njegovim očekivanjima za plasman Srbije na predstojećem Mundijalu. Kada su šanse večitih rivala u Evropi u pitanju on je bio optimističan. Iako je istakao da crveno-belima i crno-belima neće biti lako o njihovim dvomečima, smatra da oba srpska predstavnika imaju šanse za prolaz.\nOn je osim o fudbalu govorio i o modi, automobilima, te nekim životnim temama. Pogledajte celu emisiju sa gospodinom Živadinovićem, kao i naše prethodne emisije sa Ivicom Ilievom, 3X3 šampionima, Trikijem, Drulovićem i Šaranovićem…\nFUDBAL – UŽIVO, KVOTE, DUPLE IGRE, SVE ŠTO POŽELIŠ\nPrethodni tekstPrvo igrač, sada i vlasnik: Bekam postao vlasnik MLS franšize!\nSledeći tekstEvrokup: Ko će u četvrtfinale, a ko protiv Budućnosti?


Promocija doktorata u stripu “Odravnjivanje” – Bookvar\nU dvorani Apolo Doma omladine u Pančevu večeras u 20 časova biće organizovana promocija “Odravnjivanja” (Unflattening) Nika Suzenisa – prvog odbranjenog doktorata u formi stripa koji je u aprilu 2015. godine objavio Harvard University Press.\nNik Suzenis je svoju disertaciju pod istim imenom odbranio 2014. godine na Učiteljskoj školi Univerziteta Kolumbija u Njujorku, a spsko izdanje „Odravnjivanja” objavio je Centar za promociju nauke.\nNa večerašnjo promociji govoriće strip crtač Aleksandar Zograf, prevoditeljka stripa na srpski jezik Marija Novaković i urednik srpskog izdanja „Odravnjivanja” i izdavačke delatnosti Centra za promociju nauke Ivan Umeljić.\n„Odravnjivanje” je pobuna protiv primata reči nad slikama u tradiciji zapadne misli. Suzenis koristi modernu formu stripa, jedinstvenu po kombinovanju vizuelnog i tekstualnog pristupa, kako bi pokazao da su slika i reč nesamerljivi partneri u kreiranju i prenošenju značenja, kaže se u najavi.\nInspirisan satiričnom knjigom „Ravanija” Edvina Abota iz 1884. godine, u kojoj je svet ravna ploča u kojem žive dvodimenzionalni likovi, Nik Suzenis u „Odravnjivanju” vizuelni izraz vidi kao posebnu formu koja nas tera da podignemo pogled iz „ravnog”, ograničenog sveta teksta.\nKnjiga je dobila više nagrada, među kojima je i prestižna nagrada Američke asocijacije izdavača za vrhunski akademski rad, i to u dve kategorije – za najbolje izdanje u okviru studija medija i kulture, kao i za najbolje izdanje u humanističkim naukama uopšte, gde strip nikada ranije nije bio ni nominovan.\nTakođe, dobila je i Lynd Ward nagradu Državnog univerziteta u Pensilvaniji za najbolju grafičku novelu.


Dve nedelje do početka Evropskog prvenstva, a još nema spiska ''Orlića''! U čemu je problem? - Sportske.net\nDve nedelje do početka Evropskog prvenstva, a još nema spiska ''Orlića''! U čemu je problem?\nOvog vikenda to bi trebalo da se dogodi, ali šta je to što ''koči'' selektora Đorovića?\nBane Ivanović u pismu otvorio dušu - Kako je odoleo Zvezdi i Partizanu?Saopštenje FSS - Od sledeće sezone gledaćemo kvalitetniji fudbal?Krstajić: "Slede dve veoma bitne, ali ne i presudne utakmice"Krstajićev spisak, šampion nema igrača u reprezentaciji!"Večiti" spuštaju zavesu, vreme je za Krstajićev spisak!\nDok iščekujemo početak evropskih kvalifikacija za Ligu šampiona i Ligu Evrope, u centar pažnje će dospeti naše reprezentativne selekcije.\nNaša seniorska reprezentacija nastavlja kvalifikacije za Evropsko prvenstvo i već 7. juna će najpre gostovati u Ukrajini, a tri dana kasnije dočekaće selekciju Litvanije.\nAli, ni to nije sve od reprezentativnog fudbala u junu.\nNaša mlada reprezentacija se već plasirala na Evropsko prvenstvo, koje počinje već 16. juna u Italiji i San Marinu, a ''Orlići'' će u prvoj fazi igrati u grupi sa Austrijom, Nemačkom i Danskom.\nS obzirom na kvalitet našeg tima, koji je potvrđen kroz kvalifikacije, kada je Srbija bila dominantna u svojoj grupi, očekivanja su velika pred početak EP, pa i da se ''Orlići'' nađu u samoj završnici.\nAli, postavlja se pitanje u kom sastavu će Srbija igrati na ovom takmičenju, jer selektor Goran Đorović još nije objavio spisak igrača na koje računa, iako je do početka EP ostalo samo dve nedelje.\nProblem je što će nekolicina igrača imati obaveze i u ''A'' selekciji, pa bi onda trebalo da se ekspresno prekomanduje u mladu selekciju.\n''Žurnal'' danas otkriva da nastupi Andrije Živkovića, Nemanje Radonjića i Saše Lukića za mladu reprezentaciju neće biti sporni, ali da su pod znakom pitanja Luka Jović i Nikola Milenković, koji su u iščekivanju svojih velikih transfera ovog leta.\nAko narednih dana dođe do realizacije njihovih transfera, neizvesno je da li će novi klubovi pred njih postaviti uslov da možda ne nastupaju na EP za mlade, pogotovo što će prethodno igrati i za ''A'' reprezentaciju Srbije posle napornih sezona u Bundesligi, odnosno Seriji A.\nPo objavljivanju spiska će se, svakako, znati i nešto više o ovome, a ''Orlići'' će takmičenje na EP početi 17. juna protiv Austrije. Tri dana kasnije igraće protiv Nemačke, a 23. juna je na programu duel sa Danskom.


Svi doktorati će biti dostupni javnosti od marta 2015. - Istinomer\n„Sve to lepo piše u Zakonu o visokom obrazovanju, koji je donet pre dva meseca. Tamo stoji da je rok za uspostavljanje repozitorijuma šest meseci.“\nGovoreći krajem oktobra prošle godine o izmenama Zakona o visokom obrazovanju, ministar prosvete, nauke i tehnološkog razvoja je u radio-emisiji studenata Fakulteta političkih nauka “Slušaonica 6″ izjavio da će svi univerziteti do kraja marta morati da uspostave javne repozitorijume (mesto na kome se trajno čuvaju doktorske disertacije).\nMinistar Verbić je nakon usvojenih izmena Zakona naveo i da „uspostavljanje registra u tehničkom smislu nikada nije bio problem, već se on ogledao u različitim motivacijama učesnika u obrazovnom sistemu da odgovorno pristupe ovom poslu”. (B92, 4. 9. 2014. godine)\nNa pitanje da li su u predviđenom zakonskom roku svi univerziteti uspostavili repozitorijume, u Ministarstvu prosvete za Istinomer kažu:\n“Nemamo doznaka ili saznanja da neki od univerziteta ne ispunjavaju svoju zakonsku obavezu”, ističu u Ministarstvu prosvete, nauke i tehnološkog razvoja.\nIstinomer je na svih 19 univerziteta u Srbiji proveravao kako se poštuje zakonska odredba o uvođenju repozitorijuma.\nOd osam državnih Univerziteta polovina još nije uspostavila svoje repozitorijume. Među njima je Univerzitet odbrane koji je kao razlog za kašnjenje u sprovođenju zakona naveo to što im je ”informatičar otišao u penziju”, ali ističu da uspostavljanje repozitorijuma svakako “imaju u planu”. Na Univerzitetu umetnosti u Beogradu napominju da je razlog za nepostojanje repozitorijuma to što im je “novi sajt u pripremi” i da zbog toga nemaju mogućnosti da uspostave registar doktorata.\nUniverzitet u Prištini sa sedištem u Kosovskoj Mitrovici je, kako su nam objasnili, još u novembru uputio zahtev Univerzitetskoj biblioteci “Svetozar Marković” za korišćenje njihovog softvera i sada “samo čekaju odobrenje”.\nPortparolka Državnog univerziteta u Novom Pazaru Biljana Dumić objašnjava da repozitorijum nije uspostavljen, jer je na njihovom univerzitetu odbranjena samo jedna doktorska disertacija i to pre nego što je zakon propisao ovu odredbu.\nIpak, Univerzitet u Beogradu, Univerzitet u Kragujevcu, Univerzitet u Nišu i Univerzitet u Novom Sadu poštujući odredbe zakona uspostavili su svoje javne repozitorijume. Ovi univerziteti, ali i Univerzitet u Prištini na svojim internet prezentacijama imaju i odeljak „doktorske disertacije“ na kome se mogu pronaći izveštaji komisije o doktorskim disertacijama, koje su na uvidu javnosti pre same odbrane (Univerzitet u Beogradu ima poseban portal pod nazivom „UVIDOK“)\nOd 11 privatnih univerziteta Istinomer je uspeo da dobije odgovore samo od dva – Univerziteta Singidunum i Univerziteta Union. Najčešći odgovor na ostalim univerzitetima je da osoba koja može da odgovori na naše pitanje „trenutno nije tu“, a u pojedinim obrazovnim institucijama niko se nije javljao na brojeve telefona koji su istaknuti na njihovom sajtu.\nMinistarstvo prosvete je u svom odgovoru Istinomeru najavilo i da će u narednom periodu obavljati inspekcijske kontrole kako bi proverili da li i u kojoj meri fakulteti ispunjavaju svoju zakonsku obavezu.\n„Zakonom o visokom obrazovanju, predviđene su i kaznene odredbe za fakultete koji ovo ne čine i Ministarstvo će kroz redovne i vanredne inspekcijske nadzore u narednom periodu proveravati da li fakulteti u ovom smislu ispunjavaju svoju zakonsku obavezu“, navode u Ministarstvu prosvete, nauke i tehnološkog razvoja.\nČlan 107. Zakona o visokom obrazovanju predviđa kaznu od 100.000 do 2.000.000 dinara za nepoštovanje odredbi ovog zakona.\nČlan 107. Zakona o visokom obrazovanju\nIdeja o postavljanju doktorskih disertacija na uvid javnosti aktuelizovala se nakon što su se prošle godine pokrenula pitanja o verodostojnosti doktorata pojedinih javnih funkcionera, o čemu je Istinomer pisao.\nBudući da su repozitorijumi uspostavljeni na više univerziteta, ali da taj proces još nije završen izjavu ministra prosvete za sada ocenjujemo sa “Radi se na tome”. Istinomer će nastaviti da prati kada će svi univerziteti u Srbiji uspostaviti javne repozitorijume, a tada će izjava ministra Verbića dobiti konačnu ocenu.


Mercator CG obezbijedio novogodišnje paketiće za 265 djece - Crveni krst Crne Gore\nMercator CG obezbijedio novogodišnje paketiće za 265 djece\nKompanija Mercator-CG donirala je 265 novogodišnjih paketića djeci iz 100 socijalno ugroženih porodica u Baru, Tivtu, Nikšiću, Kolašinu i Beranama. Paketiće iz trgovina Roda podijelili su uz pomoć Crvenog krsta.\n„Jako nam je drago što smo imali priliku da mališanima, kojima roditelji ne mogu da priušte paketiće, uljepšamo novogodišnje praznike. Na taj način i mi smo dobili veliki poklon – njihove osmijehe i zahvalnost,“ saopštili su iz kompanije Mercator-CG, koja je na ovaj način zaokružila akciju Praznična čarolija u Roda trgovinama.\nPaketiće su podijelili zaposleni u Crvenom krstu, koji su obišli po 20 porodica u svih 5 opština.\n„Crveni krst Crne Gore tokom cijele godine pomaže socijalno ugrožene građane. Posebno nam je drago što smo uz pomoć kompanije Mercator-CG, uspjeli da na ovako lijep način završimo radnu godinu i obradujemo najmlađe. Nadamo se da će i druge firme ispratiti ovakve primjere društveno odgovornog poslovanja,“ saopšteno je iz Crvenog krsta.\nAkcija Praznična čarolija počela je u novembru, kada je kompanija Mercator-CG, takođe u saradnji sa Crvenim krstom, uoči Aranđelovdana donirala slavske trpeze socijalno ugroženim porodicama iz Nikšića. Crveni Krst i lanac trgovina Roda sarađivali su i ranije na drugim akcijama prikupljanja pomoći građanima širom Crne Gore.


Eskobar u Kongresu: Sa opozicijom u RS zaustavićemo Dodika, Srbija dramatično pojačala svoje veze s NATO-om - Politički.rs\nEskobar u Kongresu: Sa opozicijom u RS zaustavićemo Dodika, Srbija dramatično pojačala svoje veze s NATO-om\nRTRS, politicki.ba, agencije, Iscra.co, Foto: rs.usembassy.gov\nUvereni smo da BiH možemo popraviti kroz ograničene promene pravnog okvira BiH i vratiti je na evropski put, izjavio je specijalni izaslanik SAD za zapadni Balkan Gabrijel Eskobar u odboru američkog Senata.\nEskobar je poručio da je „vizija SAD za zapadni Balkan da je to region u Evropi, blizak NATO-u i protkan regionalnim integracijama“, Prenosi Iskra.co.\n– Mi smatramo da svaka država ovog regiona treba biti u Evropskoj uniji i NATO-u. Oni koji još nisu za to, trebaju gajiti bliže odnose s tom alijansom. Srbija je dramatično pojačala svoje veze s NATO-om – istakao je Eskobar.\nOn je naveo i da SAD podržavaju i projekat Otvoreni Balkan.\nIstakao je i da SAD „vrlo agresivno“ zastupaju ove pozicije.\nOsvrćući se na stanje situacije u BiH on je, odgovarajući na senatorsko pitanje šta još i više SAD mogu uraditi, Eskobar je istakao da srpski član Predsedništva BiH Milorad Dodik, koji je „jako težak akter“, nije jedini problem.\n– Temeljni problem u BiH nije etnonacionalizam, već korupcija. Ona sprečava BiH da napreduje, ona je treća po korupciji u Evropi, ima najveću stopu odliva stanovništva i sve je to bitno usporava na putu integracija. Mi se borimo da odnosi budu bolji, da stanje bude bolje, da odnosi između Bošnjaka i Hrvata budu bolji, da se Srbi vrate u institucije. Dok se to ne desi, mi radimo sa opozicijom i radimo na tome da Dodika onemogućimo u pravljenju još veće štete – rekao je Eskobar.\nEskobar se požalio da proces integrisanja BiH u EU ide sporo. S jedne strane je to zamor EU od proširenja, a s druge nespremnost aktera u BiH da provode neophodne reforme.\nEskobar je i stava da su neophodne postepene promene Ustava BiH, da se Izborni zakon treba promeniti i SAD će na tome nastaviti da radi.\nUpitan „šta je pošlo po zlu“, te „zašto nismo otišli dalje od Dejtona“, Eskobar je istakao da je ključni problem – korupcija.\n– Ona je zarobila BiH i ima užasne posledice. Ne samo kada je u pitanju privlačenje stranih investicija, već i odlaska ljudi. Međutim, uvereni smo da BiH možemo popraviti kroz ograničene promene pravnog okvira BiH i vratiti je na evropski put – rekao je on.\nIstakao je i da je vladavina prava sve slabija u BiH i da je obaveza domaćih aktera u BiH, ali i međunarodne zajednice da se to promeni.\n– Mi imamo plan za BiH i ostvarićemo ga – istakao je Eskobar.\nTagged: GABRIJEL ESKOBAR, KONGRES, KONGRES SAD, MILORAD DODIK, NATO, REPUBLIKA SRBIJA, SRBIJA


Gradonačelnica održala sastanak sa poljočuvarima - www.025.rs\nwww.025.rs / SOMBOR / DRUŠTVO / Gradonačelnica održala sastanak sa poljočuvarima\nGradonačelnica održala sastanak sa poljočuvarima\nGradonačelnica je ukazala na zadatke poljočuvarske službe, činjenicu da tim koji vodi Grad nije zadovoljan dosadašnjim radom poljočuvarske službe, kao i na činjnicu da je posle okončane javne nabavke, potpisan novi ugovor o obavljanju poljočuvarske službe.\n„Svesni smo da stanje u poljoprivredi nije lako, ali korupcije ne sme biti, jednostavno mora se raditi u skladu sa propisima“, bila je kategorična Golubović.\nZamenik gradonačelnice Ratković je kazao da svako selo ima poljočuvare koji imaju obavezu da rade isključivo poslove definisane ugovorom, te da će izveštaje o radu podnositi jednom nedeljno nadležnima u Odeljenju za poljoprivredu i zaštitu životne sredine.\nZamenik načelnika Gradske uprave Mikić je kazao da poljočuvari moraju opravdati sredstva koja se izdvajaju za rad poljočuvarske službe, moraju biti na terenu iraditi tako da građani budu zadovoljni njihovim radom.\nKatanić je naveo da je u okviru poljočuvarske službe angažovano 35 poljočuvara opremljenih potrebnom opremom, da će se sa njima jednom mesečno – po potrebi i češće – održavati sastanci, te da će na terenu sarađivati sa radnicima VD „Zapadna Bačka“.\nOdređen je i kol centar broj: 060 431 22 02, na koji građani mogu prijaviti uočenu poljsku štetu, štetu na vetrozaštitnom pojasu, divlje deponije i drugo, u skladu sa Odlukom o zaštiti poljoprivrednog zemljišta, useva i zasada, poljskih puteva i kanala od poljske štete – navodi se u dopisu Poslova informisanja i odnosa sa javnošću Gradske uprave grada Sombora.\nTags: Antonio Ratković, gradonačelnica Dušanka Golubović, obavezan nedeljni izveštaj, sastanak sa poljočuvarskom službom\nRukometašice Lakija prvakinje Vojvodine\nOdržana prezentacija e-usluga PKS


Suša odnela 9 miliona evra pčelarima\nStočarstvo Izvor: PKS 02.04.2013.\nBEOGRAD - Ukupna šteta zbog lanjske suše u pčelarstvu iznosi devet miliona evra, izjavio je predsjednik Saveza pčelarskih organizacija Srbije (SPOS) Rodoljub Živadinović.\n„Gubitak je najmanje toliki, ako računamo da bi se sav izgubljeni med prodao po veleprodajnim cijenama, ali je zapravo i mnogo veći ako se računa 1,5 miliona evra koliko su pčelari morali da ulože novca za dohranjivanje pčela“, naveo je Živadinović.\nOn je rekao da je u osam mjeseci 2012. godine u Srbiji proizvedeno od 1.000 do 1.500 tona meda, što je za bar 3.000 tona manje od prosjeka, jer se, u zavisnosti od uslova paše, godišnje proizvodilo od 4.000 do 6.000 tona meda.\nU pojedinim dijelovima Srbije med je poskupio za 50 do 100 dinara po kilogramu, kao reakcija na povećanje troškova proizvodnje usljed dugotrajne suše. Med kod pčelara u maloprodaji košta od 500 do 700 dinara po kilogramu.\n„Prošlogodišnja pašna sezona u pčelarstvu uglavnom je bila jako loša, na pčele je prvo uticala jaka zima, a proljetni mrazevi su prorijedili cvjetove voća, ali i bagrema, od koga se u Srbiji pravi najviše meda“, podsjetio je Živadinović u izjavi za časopis „Korak“ koji izdaje Privredna komora Srbije.\nProtest proizvođača mleka Otkazan protest\nDomaćim brendom protiv jeftinih, uvoznih proizvoda\nPionirka proizvodnje organskog povrća\nCena lešnika se formira na evropskom tržištu\nIz otkupnog centra u Orašcu borovnica ide za Holandiju\nUskoro prvi javni poziv za Meru 7\nSredstva za terenska vozila i u budžetu za 2018.\nBolesti useva i biljaka\nViše mleka uz savremeniju opremu\nSoja poskupela za četvrtinu\nNemačke kompanije zainteresovane za srpsko organsko voće


KJKP ViK o mogućim zagađenjima zbog potencijalnih poplava: Kontrole se vrše svakodnevno, javnost će biti obavještavana - Sarajevska sehara\nNove poplave najavljene su za sutra, skoro pa je neminovno da se ponovi scenarij od prije mjesec dana.\nGrađani strahuju zbog novih najava, Nedim Sladić sinoć je pesimistično objavio “nove poplave su neizbježne”.\nFHMZ je aktiviriao narandžasti meteoalarm, odnosno rano upozorenje za četvrtak zbog jakih padavina.\nKantonalna uprava civilne zaštite Kantona Sarajevo preporučuje svim pravnim i fizičkim licima, da ODMAH u skladu sa svojim nadležnostima, kao i obavezama, koje su im propisane Zakonom o zaštiti i spašavanju ljudi i materijalnih dobara od prirodnih i drugih nesreća, preduzmu sve neophodne preventivne mjere zaštite od kišnih padavina, saopćeno je prije dva dana.\nUkoliko se ponovi scenarij poplava neizbježno je da će pojedini vodovodi opet biti zagađeni.\nIz KJKP “Vodovod i kanalizacija” kazali su da se kontrole vrše svakodnevno.\n“Kontrola zdravstvene ispravnosti vode u sistemu javnog vodosnabdijevanja u nadležnosti KJKP ViK se vrši svakodnevno a rezultati svih izvršenih analiza potvrđuju zdravstvenu ispravnost vode. ViK poduzima sve potrebne mjere u cilju pravovremenog registrovanja bilo kakvih promjena u kvalitetu vode koje bi mogle uticati na zdravstvenu ispravnost vode“, kazali su iz ovog preduzeća za Sarajevsku seharu.\nGrađani će biti u svakom trenutku izvještavani o promjenama u kvaliteti vode.\n“Ukoliko bi usljed obilnih padavina došlo do promjena u kvalitetu vode, građani bi o tome bili obaviješteni putem web stranice KJKP ViK Sarajevo i putem sredstava javnog informisanja a do tada mogu slobodno koristiti vodu iz sistema javnog vodosnabdijevanja“, dodaju.\nKako znati da li ste spojeni na lokalni vodovod koji nije u nadležnosti ovog preduzeća pojasnili su za naš medij.\n“Nakon obilnih padavina često dolazi do zamućenja vode u lokalnim vodovodima i nakon toga nam se javlja veliki broj građana sa upitom o tome da li su prikopčani na naš sistem ili na sistem lokalnog vodovoda.\nNaglašavamo da su svi građani koji dobivaju račune od KJKP ViK prikopčani na naš sistem i da je taj sistem potpuno odvojen od sistema lokalnih vodovoda, tako da eventualne informacije o zamućenosti vode u lokalnim vodovodima ne treba da zabrinjavaju građane koji koriste vodu iz sistema javnog vodosnabdijevanja u nadležnosti ViK-a“, zaključili su.\nTags: Kanton Sarajevo, KJKP ViK, Lokalni vodovodi, poplave, Zagađenje\nCovid ugasio mladi život/ Tuga u BiH: Preminula mlada majka devetomjesečne bebe


ODRŽANA SVEČANA AKADEMIJA MANIFESTACIJE "SUSRETI SRPSKIH ZEMALJA" | SRNA\nODRŽANA SVEČANA AKADEMIJA MANIFESTACIJE "SUSRETI SRPSKIH ZEMALJA"\nPALE, 30. MARTA /SRNA/ - Na Palama je večeras održana svečana akademija u okviru manifestacije "Susreti srpskih zemalja" na kojoj su nastupili hor "Srpski pravoslavni pojci" iz Beograda i Ansambl "Venac" iz Gračanice, kao i kulturno-umjetnička društva iz Vrnjačke Banje i grada domaćina.\nLJubinko Stojanović iz Udruženja za zaštitu ćirilice "Dobrica Erić" rekao je novinarima da je svečana akademija posvećena srpskom književniku Dobrici Eriću, koji je jutros preminuo.\nOn je naveo da je riječ o 24. "Susretima srpskih zemalja", koji su okupili 240 učesnika iz 22 grada.\nStojanović je dodao da su, između ostalih, prisutne grupe iz Londona, Herceg Novog, Subotice, Gračanice, Zvečana, Vukovara, Novog Sada i Šida.\n"Izuzetno je važno očuvanje srpske tradicije i kulture, a na ovu manifestaciju uvek dolazimo sa radošću i donosimo deo naše kulture i običaja", istakao je Stojanović.\nOsnivač hora "Srpski pravoslavni pojci" Marko Kačarević rekao je da su tradicionalni susreti na Jahorini veoma važna manifestacija, koja na jednom mjestu okuplja Srbe oko iste ideje, a to je očuvanje srpske tradicije.\nŠef umjetničkog sektora Ansambla "Venac" Miloš Mitić rekao je da je ovaj ansambl publici predstavio tri koreografije sa Kosova i Metohije - igre iz Peći, te ženske igra iz Gračanice i sa centralnog Kosova.\n"`Venac` kao profesionalni ansamb na Kosovu i Metohiju čuva nematerijalnu kulturnu baštinu kroz igre, pesme i običaje i podržava očuvanje ćirilice - srpskog pisma", rekao je Mitić.\nNačelnik paljanske opštine Boško Jugović izrazio je zadovoljan što se ovako važna manifestacija održava na Palama, te zahvalio direktoru Predstavništva Republike Srpske u Srbiji Mlađenu Cicović, Olimpijskom centru "Jahorina" i ostalima koji učestvuju u organizaciji.\n"Susrete srpskih zemalja" organizovali su Udruženje za odbranu ćirilice "Dobrica Erić", Predstavništvo Republike Srpske u Srbiji i Olimpijski centar "Jahorina".\nPrvi "Susreti" organizovani su ratne 1995. godine i od tada okupljaju Srbe sa idejom prijateljstva i očuvanja tradicije i ćirilice.\nZa sutra je planirano zatvaranje ovogodišnjih "Susreta srpskih zemalja".


26. 02. 2016. N1Komentari (0)\nGradonačelnik Beograda Siniša Mali izjavio je da smatra da je izvinjenje novinarima Mreže za istraživanje kriminala i korupcije (KRIK) dovoljno i da nema potrebe za smenom načelnika Komunalne policije.\nMali je rekao da se, nakon incidenta kada je komunalni policajac oduzeo opremu novinarima KRIK-a i obrisao snimke iz fotoaparata, u najkraćem roku izvinio.\n"Ja sam se izvinio odmah. Odgovorni su sankcionisani i kažnjeni, te mislim da u budućnosti takvih problema neće biti", rekao je Mali.\nOn je dodao da je detaljno pročitao izveštaj zaštitnika građana Saše Jankovića o oduzimanju opreme novinarima KRIK-a.\nMali je juče rekao novinarima da ne razmišlja o smeni načelnika Komunalne policije, što je jedna od 32 preporuke u izveštaju zaštitnika građana.\nIzveštaj o troškovima novogodišnjih praznika Mali je najavio za početak marta i dodao da je ove godine grad Beograd ostvario rekord u broju turista.\n"Beogradska zima traje do 29. februara, desetak dana nakon toga prikupićemo sve podatke o prihodima i rashodima", rekao je Mali.


“Crni đavoli” : Fudbalski klub Albino Junajted - Utakmica.rs\n01.07.2014. 22:42 M. Đuričić\n“Crni đavoli” : Fudbalski klub Albino Junajted\nTanzanija je zemlja sa preko sto hiljada albino ljudi, koji zbog specifične osetljivosti očiju i kože, na sunčevu svetlost, svakodnevno rizikuju svoje živote. Upravo je u Tanzaniji, sa ciljem da skrene pažnju na probleme ovih ljudi, osnovan fudbalski klub Albino Junajted.\nPostoji verovanje da organizam albino ljudi ima specifične, magične moći, zbog čega su mnogi albino ljudi u prošlosti mučki ubijani, kako bi se njihovi organi koristili u crnoj magiji ali i za prodaju, pa je zbog toga klub koji je u početku nosio ime Albino Medžik, zbog straha od veštičarenja, promenio ime u Albino Junajted. Iako je treniranje na dnevnoj svetlosti, kao i samo igranje mečeva po danu, za njih misaona imenica, to ih ne sprečava da se bave fudbalom. Treninge i mečeve igraju u večernjem terminu, pod reflektorima, čiju ulogu uglavnom vrše farovi automobila lokalnih meštana.\nGledajući igrače Albino Junajteda i uslove u kojima igraju, postaje jasno da na njihovim mečevima nema luksuza, klupskog autobusa, ekonoma, ili skupe opreme, ali njih to preterano ne interesuje. Raduje ih činjenica da im je omogućeno da igraju fudbal. Trener ove, možda i najneobičnije ekipe na planeti, poredi svoje igrače sa slavnim Mančester Junajtedom, nazivajući ih pak Crnim đavolima u beloj koži, iako se za razliku od engleskog kluba, oni takmiče u trećoj ligi Tanzanije. U početku, odnosno po osnivanju kluba, nailazili su na negodovanje afričke javnosti, s obzirom da i pored najvećeg broja albino ljudi na tom kontinentu, oni tamo nisu popularni. Nazivali su ih “duhovi”, “zveri” i “novac” – aludirajući na vrednost njihovih organa, ali oni nisu odustajali od svoje najveće ljubavi, fudbala.\nOvi momci su možda i najbolji primer, kako priroda može, fudbalski rečeno, da bude prljav igrač koji igra na granici crvenog kartona, ali Albino Junajted iz dana u dan nastavlja da dribla duhove prošlosti i majku prirodu, igrajući fudbal u zemlji sa najvećim procentom UV zračenja na zemlji, uprkos svojim fizičkim nedostacima.\nZato ako Vam se zgadi moderan fudbal, neki reprezentativac Gane dok ljubi novac zbog kojeg je došao da igra za svoju zemlju , igrač koji je nezadovoljan jer mu je plata samo 100 000 funti pa preti odlaskom iz kluba, setite se da postoje ovi momci, i da postoje delovi planete u kojima se fudbal i dalje igra iz čiste ljubavi. Na trenutak će vam biti lakše.\nStranica učitana za 0.189707 sekundi.


Slobodna zona Pirot najbolja u Evropi i treća na svijetu - Biznis Info\nYou are at:Home»Vijesti iz regiona»Slobodna zona Pirot najbolja u Evropi i treća na svijetu\nSlobodna zona Pirot najbolja u Evropi i treća na svijetu\nBy BiznisInfo on\t 20/10/2018 Vijesti iz regiona\nŠesti put zaredom Slobodnu zonu Pirot je visoko rangirao fDi magazin Financial Timesa. Ove godine je proglašena za najbolju u Evropi i treću na svijetu.\nSlobodna zona Pirot, koja se nalazi na jugoistoku Srbije, nudi investitorima niz atraktivnih podsticaja i podstiče otvaranje novih radnih mjesta. Broj proizvodnih investitora u zoni je porastao za 22 posto od 2016. do 2017. godine, dok je broj malih i srednjih preduzeća porastao za više od 5 posto.\nInvestitori u Zoni uživaju odličnu podršku za izvoz robe, navodi ovaj magazin.\nSlobodna zona Pirot proglašena najboljom evropskom zonom za velike korisnike. Nudi investitorima dodatne podsticaje za radno intenzivne projekte, finansijske podsticaje po najvišim standardima. Pored toga, kompanije su oslobođene poreza na dobit pravnih lica u trajanju od 10 godina od dobitka izvještaja za prvu godinu, gdje ulaganja iznose 9 miliona eura u osnovna sredstva, i gdje je zaposleno više od 100 dodatnih radnika. Time su stvoreni uslovi za povećanje broja većih proizvodnih korisnika, navodi se dalje u izvještaju fDi-a.\nSlobodna zona Pirot je dobila i nagradu za povezanost sa transportnim koridorima, razvoj novih tehnologija, pogodnosti za korisnike i unapređenje infrastrukture.\nZona je prepoznata i po programu podsticaja, koji se odnose na oslobađanje poreza na dobit i subvencija za zapošljavanje, do pogodnosti logističkog centra, uključujući i carinske procedure. Takođe je prepoznata i dobra povezanost Slobodne zone Pirot sa panevropskim koridorom 10 koji povezuje Beograd sa Sofijom i Turskom, Italijom i Grčkom. Priključak na ovu putnu mrežu je udaljen samo 300 metara od zone, navodi FDi magazin.


Jeremić: Nastavljamo saradnju sa Djilasom i PSG | Novinska agencija Beta\nJeremić: Vučić lično upravlja procesom srastanja države i mafije\nPOLITIKA | 12.03.2018 14:30 > 12.03 14:38\nPredsednik Narodne stranke Vuk Jeremić izjavio je danas da će ta partija nastaviti saradnju sa Pokretom slobodnih gradjana i Draganom Djilasom i kao besmislene odbacio navode provladinih tabloida o raskidanju tog saveza.\n"Sve osim nastavka saradnje bilo bi potpuno neodgovorno. Ne sumnjam da ćemo nastupiti zajedno i na sledećim izborima, kada god budu održani, a u medjuvremenu ćemo nastaviti koordinaciju i saradnju. Medju nama postoje odredjene političke i ideološke razlike, ali one blede u odnosu na to sa kakvim se zlom naprednjačke vlasti suočavamo", rekao je Jeremić gostujući na televiziji Naša.\nJeremić je rekao da ostaje da se vidi kako će Djilas artikulisati nastavak svog političkog delovanja, ali da to ne dovodi u pitanje savez i da će Narodna stranka u svakom slučaju nastaviti da saradjuje sa njim i sa Pokretom slobodnih gradjana Saše Jankovića.\nPredsednik Narodne stranke je rekao da će ta stranka samostalno nastupiti na lokalnim izborima u Smederevskoj Palanci, zakazanim za 25. mart, i da očekuje dobar rezultat, uprkos pritiscima vlasti, koja će, kako je naveo, upotrebiti "svu silu" koju je angažovala i na nedavnim izborima u Beogradu i Boru, gde su zabeležene brojne nepravilnosti.\n"Narodna stranka će u Smederevskoj Palanci nastupiti kao jedina stranka prave opozicije, imajući u vidu da većina relevantnih političkih aktera u tom gradu saradjuje sa Srpskom naprednom strankom. Jedina druga značajna lista je koalicija DS, DSS, SDS i LDP, stranaka o kojima su se gradjani jasno odredili na izborima u prestonici. Suštinski, u Palanci će se opredeljivati izmedju Narodne stranke i SNS-a", rekao je Jeremić.\nJeremić je, povodom 15. godišnjice ubistva premijera Srbije Zorana Djindjića, rekao da je Djindjić bio državnik prepoznat i cenjen svuda u svetu i da mu je zahvalan za sve što je uradio za Srbiju ili pokušao da uradi dok nije tragično nastradao.\n"Sećanje na njegovu viziju, elokvenciju, artikulisanost i energiju nas obavezuje da ne zaboravimo šta je i ko je bio Djindjić, i da u novim, promenjenim okolnostima, vidimo šta je ono što bi danas čovek takvog kalibra pokušao da postigne za Srbiju", rekao je Jeremić.\nJeremić je naveo da su u Srbiji danas na vlasti ljudi koji su sušta suprotnost Djindjiću i svemu za šta se on zalagao, i podsetio da je predsednik Srbije Aleksandar Vučić otvoreno rekao da se napio od sreće kada je Djindjić ubijen.\n"Vučić je obećao da će rešiti Kosovo na način na koji stranci očekuju. Sada je došlo vreme naplate. Moraće da ispuni njihov plan jer je ucenjen, ima tonu putera na glavi i mnogo kostura u ormanu, koji bi mu se izvadili ako bi se usudio da im se suprotstavi. Medjunarodna zajednica zna za kriminal u Srbiji i dokaz za to je i stavljanje na listu država osumnjičenih za pranje novca i finansiranje medjunarodnog terorizma", rekao je Jeremić.


Ministri vanjskih poslova zemalja članica G7 održali su jučer sastanak u Londonu, tokom kojeg su, između ostalog, pretresali i pitanje političke situacije na Balkanu.\nMinistri su pozdravili i kandidaturu Christiana Schmidta za visokog predstavnika u Bosni i Hercegovini.\n“Podržavamo formalno otvaranje pregovora o pristupanju EU sa Albanijom i Sjevernom Makedonijom. Podržavamo daljnji napredak u regionalnoj saradnji, posebno kroz Zajedničko regionalno tržište, Zelenu agendu za zapadni Balkan i Berlinski proces. Pozivamo Kosovo i Srbiju da se konstruktivno uključe u pregovore u okviru dijaloga uz pomoć EU i da u potpunosti normalizuju svoje odnose kroz sveobuhvatan i pravno obavezujući sporazum koji doprinosi regionalnoj stabilnosti. Podržavamo provođenje reformske agende koja se odnosi na pregovore o pristupanju Crne Gore i Srbije Evropskoj uniji”, naglašeno je u zajedničkoj izjavi predstavnika zemalja članica G7.\nTags\t#Bosna i Hercegovina\t#Zemlje članice G7\nSlovenija: Za dan 774 nove infekcije, preminule tri osobe


Radionica o zaštiti i proizvodnji paprike i mrkve - INFORMACIJA JE KAPITAL - Capital.ba\nRadionica o zaštiti i proizvodnji paprike i mrkve\n13. mar. 2009. 07:40 Objavljeno u NAJAVE DOGAĐAJA, PRIVREDA\nBEOGRAD, Kancelarija američkog Ministarstva poljoprivrede pri ambasadi SAD u Beogradu u saradnji sa Ministarstvom poljoprivrede Srbije organizovaće radionicu pod nazivom “Integralna zaštita i proizvodnja paprike i mrkve u Srbiji”, koji će biti održana na Divčibarama od 16. do 19. marta.\nKako je navedeno u saopštenju Ambasade SAD, taj program predstavlja deo podrške Ministarstva poljoprivrede SAD Srbiji u oblasti zaštite zdravlja bilja i sjemenarstva.\nU sklopu radionice stručnajci sa Univerziteta Viskonsin-Medison održaće obuku o savremenim načinima proizvodnje paprike i mrkve.\nPosebna pažnja biće posvećena integralnom korišćenju alternativnih mjera suzbijanja štetnih organizama u usjevima paprike i mrkve, pri čemu se značajno smanjuje korišćenje hemijskih mjera suzbijanja, a samim tim i negativni uticaj pesticida u ljudskoj hrani i životnoj sredini.\nJedan od gostiju iz SAD, farmer Denis Zeloski, prenjeće iskustva američkih farmera u proizvodnji ovih povrtlarskih kultura, marketingu i saradnji sa univerzitetima.\nMilovanović sutra otvara “Dane povrća”\nSutra otvaranje “Gramesa” i “Demija”\nKompanije iz Srpske na Sajmu tehnike u Beogradu\nNajava događaja za petak, 19. oktobar 2018. godine\nLaboratorija za kontrolu mlijeka u Srbiji sutra počinje sa radom


Izvor: SrbijaDanas.com, 25.Nov.2020, 00:15\nBiće uspostavljene ozbiljne bezbednosne mere.\nPrethodna sezone u NBA ligi završena je u balonu na Floridi, ali će izgleda u narednoj navijača ipak biti, a među prvima će to učiniti Juta Džez koja će igrati pred ograničenim brojem navijača, saopšteno je danas iz tog kluba.\nJutina ''Vivint SMart Home Arena'' ima kapacitet od 18.306 gledalaca, ali će utakmicama moći da prisustvuje 1.500 ljudi i to na >> Pročitaj celu vest na sajtu SrbijaDanas.com << donjem nivou dvorane, kao i određeni ograničeni broj navijača u loži. Iz Jute je saopšteno da će biti uspostavljeno nekoliko bezbednosnih mera u koje spada i obavezno nošenje zaštitnih maski, mobilni ulazi kao i određeni pregledi.\nbet corner news: Utah Jazz will allow fans for their home games https://t.co/mEWi8CTR6E #nba #Jazz #Utah #basketball #Covid_19 #NBA2K21 #nbatwitter @utahjazz pic.twitter.com/uwcUGUISPr\n— betcornernews (@betcornernews) November 24, 2020\n- Juta veruje da je ovo bezbedan način za započinjanje sezone sa stanovišta javnog zdravlja i bezbednosti. Namera je da povećamo broj navijača kako se sezona bude odvijala, u skladu sa smernicama nadležnih - rekao je predsednik Jute Džim Olson.


Agencija za bankarstvo RS odlučila: Banka Srpske ide u likvidaciju – mojKontakt portal – Radio Televizija Kontakt\nAgencija za bankarstvo RS odlučila: Banka Srpske ide u likvidaciju\nAgencija za bankarstvo Republike Srpske oduzela je dozvolu za rad Banci Srpske i pokrenula postupak likvidacije, ekskluzivno saznaje poslovni portal Capital.ba u Vladi RS.\nU obrazloženju Rješenja navedeno je da je likvidaciju i oduzimanje dozvole Banci Srpske predložio privremeni upravnik banke Petar Mićić u izvještaju koji je dostavio Agenciji 5. aprila.\nPrivremeni upravnik je u svom izvještaju konstatovao da je banka nesolventna i da postoje uslovi za oduzimanje dozvole za rad i pokretanje postupka likvidacije u njoj“, stoji u obrazloženju Rješenja Agencije. Dozvola za rad banci se oduzima danom konačnosti ovog Rješenja, koje će biti objavljeno i u Službenom glasniku RS.\nProtiv ovog Rješenja donesenog 27. aprila Vlada RS kao vlasnik banke može se uložiti prigovor Upravnom odboru Agencije do sutra, kada ističe rok od osam dana za žalbu. Javni sektor izgubiće desetine miliona KM Ukupni depoziti u Banci Srpske iznose oko 150 miliona maraka, od čega su osigurani oko 55 miliona maraka.\nNakon što i zvanično bude pokrenuta likvidacija sigurno će biti isplaćeno 55 miliona KM osiguranih depozita, jer se radi u ulozima građana i firmi čiji pojedinačni iznosi ne prelaze 50.000 KM i čiju isplatu garantuje Agencija za osiguranje depozita BiH. Preostalih 95 miliona KM koji nisu osigurani biće isplaćeno u skladu sa raspoloživim novcem od naplate kredita i prodaje imovine banke.\nMeđu neosiguranim depozitima najviše je novca javnog sektora. Direktor Agencije za osiguranje depozita BiH Josip Nevestić rekao je danas za CAPITAL da, prema preliminanim podacima, osigurani depoziti iznose oko 55 miliona KM, ali da bi se tačna cifra utvrdila nakon što bude oduzeta dozvola za rad.\nAgencija za bankarstvo RS uvela je privremenu upravu u Banku Srpske 16. Novembra prošle godine zbog toga što nije radila u skladu sa Zakonom o bankama RS i drugim zakonskim i podzakonskim propisima. Od tada su i blokirani svi depoziti u ovoj banci. Privremeni upravnik Banke Srpske Petar Mićić danas nije odgovarao na telefonske pozive.\nBerlin: Policija u automobilu zaustavila trogodišnjaka


Njemačka kompanija Teleperformance sutra zvanično otvara ispostavu u Sarajevu – Biznis.ba\nNaslovnaKompanijeNjemačka kompanija Teleperformance sutra zvanično otvara ispostavu u Sarajevu\nNjemačka kompanija Teleperformance sutra zvanično otvara ispostavu u Sarajevu\nobjavljeno 29. jan 2019. u 15:10\nNjemačka kompanija Teleperformance, korisnički centar s brojnim klijentima, koji se bavi različitim djelatnostima, sutra će zvanično otvoriti ispostavu u Sarajevu, a uz ulaganja u glavnom gradu Bosne i Hercegovine imaju namjeru i širiti se.\nTeleperformance danas ima 300.000 zaposlenika u 80 država i godišnji profit im je oko pet milijardi dolara, a firma u svrhu podrške povezuje najveće i najrespektabilnije brendove na svijetu s njihovim kupcima, jer se vode sloganom da je svaka interakcija bitna.\nKompanija Teleperformance otvorila je urede u Sarajevu krajem 2018. godine i već zapošljava 120 ljudi, a plan je da do kraja ove godine zaposle 500 ljudi. Svi uposlenici dobili su obuku od iskusnih trenera iz Njemačke gdje je projekt već aktivan i ured u Sarajevu vodi njemački menadžment.\nGeneralni direktor firme u Njemačkoj Michel Schmidt kazao je danas da je ova kompanija zapravo najveći korisnički centar koji se bavi pružanjem usluga, savjetovanjem, automatizacijom, digitalizacijom, softverima i drugim sistemima.\nNapomenuo je da je BiH odabrana kao zemlja u kojoj žele otvoriti svoju ispostavu jer su urađene analize i studije u nekoliko gradova, ali nakon toga Sarajevo je odabrano kao mjesto u kojem je moguće da ostvare svoje ciljeve, a tu mogu naći i dovoljno ljudi koji govore njemački jezik.\nGlavni direktor prodaje u Njemačkoj Thomas Grimm istaknuo je da se firma, u kojoj god zemlji da je otvarala svoja vrata, uvijek pridržava domaćih zakona, a obrazložio je i da im je sigurnost IT podataka od izuzetne važnosti, čemu pridaju veliki značaj.\nDirektor operacija u Sarajevu Dimitris Kerastaris napomenuo je da je namjera otvoriti nove prilike i mogućnosti, ponuditi dobre uvjete za rad, produktivno okruženje, te osigurati da ljudi budu zadovoljni poslom koji rade.\nPojasnio je i da će od 500 radnika njih 80 biti uposleno na višim pozicijama poput supervizora, menadžera i trenera, dodajući da radnici kompanije imaju mogućnost napredovanja.\nHR menadžerica kompanije Teleperformance BiH Selena Lončarević kazala je da je ova kompanija omogućava mladim ljudima da rastu i napreduju, a radi se po njemačkim standardima te je najavila de će zaiteresirani radnici sutra moći pogledati i kako radi ova firma.\nOsobe sa znanjem njemačkog jezika koje žele započeti karijeru operatera za podršku korisnicima i imati mogućnost napredovanja u supervizora, menadžera kvaliteta ili trenera mogu se prijaviti na konkurs za posao u ovoj firmi.


MMF i Svetska banka pohvalili napredak reformi u Železnicama Srbije - Železnice Srbije ad\nMMF i Svetska banka pohvalili napredak reformi u Železnicama Srbije\nStalni predstavnik MMF u Srbiji Daehang Kim i šef kancelarije Svetske banke u Srbiji Toni Verheijen pohvalili su napredak u reformi Železnica Srbije na sastanku Radne grupe za reformu železnice, koji je održan 14. juna, a kojom je predsedavala potpredsednica Vlade i ministarka građevinarstva, saobraćaja i infrastrukture, prof. dr Zorana Mihajlović.\n“Ovo je veoma pozitivan napredak, voleo bih kada bi tako bilo i u drugim sektorima”, rekao je Kim pošto je čelnicima dve svetske finansijske institucije predočeno dokle se stiglo sa reformama u železničkom sektoru.\nMihajlović je informisala Verheijena i Kima o daljim planovima i do sada urađenom kako bi srpske železnice bile modernizovane.\n“Razgovaramo sa sindikatima, imamo puno otežavajućih okolnosti ali u ovom procesu moramo biti jedinstveni kako bismo postavili dobar model i za reformu ostalih javnih preduzeća”, rekla je Mihajlović na sastanku u Vladi Srbije kome su prisustvovali i direktori železničkih preduzeća, predstavnici Ministarstva finansija, Ministarstva rada, Ministarstva privrede, sindikata radnika zaposlenih u železničkim preduzećima.\nOna je poručila da je kompletiran zakonski okvir za otvaranje železničkog tržišta koji će omogućiti da se na srpskim prugama pojave i privatni železnički prevoznici a što će uticati na odluku koje pruge od 800 kilometara nerentabilnih će ostati u upotrebi o čemu će lokalne samouprave i građani biti obavešteni najmanje šest meseci ranije.\n“Početkom juna je potpisan prvi takav ugovor sa privatnim prevoznikom za kombinovani prevoz”, rekla je Mihajlović i dodala da se 430 kilometara pruga u Srbiji ne koristi decenijama, a da na pojedinim deonicama čak i nema šina pa se sa ukidanjme tih deonica može i odmah početi.\nMihajlović je poručila da su kompletirani spiskovi imovine i definisani viškovi u železničkim preduzećima, od čega bi se mogli izmiriti neki istorijski dugovi.\nOna je istakla da će nova Vlada kada bude formirana doneti odluku o nivou otpremnina za višak zaposlenih čime će se stvoriti uslovi za dalju uspešnu reformu Železnica Srbije ne bi li ovo javno preduzeće postalo moderno, efikasno i profitabilno.


Vreme 906 - Hilarin pocasni krug: Pitanje od 20 miliona dolara\nU noći između utorka i srede, dok ovaj broj "Vremena" bude bio u štampi, Hilari Klinton će slaviti pobedu u Zapadnoj Virdžiniji, jednoj od preostalih šest država koje još nisu ugostile predizborni rodeo. Ova država, nekada poznata po rudarskoj industriji, jedna je od "najbeljih" i najsiromašnijih saveznih država. Danas je poznata po prelepim planinama i po... prelepim planinama.\nSutradan su se mnogi televizijski komentatori zapitali šta treba da se desi da Hilari Klinton shvati da je izgubila i da je vreme da se povuče pre nego što nanese nepopravljivu štetu svojoj partiji i izgledima da demokrate nakon osam Bušovih godina nasele Belu kuću. Nedeljnik "Tajm" pojavio se sa slikom Baraka Obame na naslovnoj strani i krupnim naslovom "Pobednik je...".


Bliži se festival "Male morske pjesme i priče"\nFestival književnosti za djecu "Male morske pjesme i priče" održaće se od 26. do 31. marta 2018. godine, a na konkurs koji su NVO "Dramski studio Budva" i JU "Narodna biblioteka Budva" raspisali stiglo je više od 200 radova.\nDirektorica NVO "Dramski studio Budva" Radmila Knežević je kazala da se konkurs za učenike osnovne škole sjutra završava, dok je rok za učenike srednjih škola do 23. marta.\nKnežević navodi da je do sada stiglo oko 200 radova, a da su radovi koji su pristigli izuzetno kvalitetni. Ona je dodala da radove potpisuju i mentori, što daje dodatnu sigurnost da rad nije prepisan.\nKnežević je navela da su radovi stigli iz Srbije, BiH, Hrvatska, Republike Sprske, Makedonije...\nPodsjećamo, NVO "Dramski studio Budva" i JU "Narodna biblioteka Budva" raspisali su konkurs za peti festival književnosti za djecu "Male morske pjesme i priče" za učenike osnovnih i srednjih škola.\nTema konkursa je: Glavni junak moje pjesme/priče. Radove (u doc. ili docx formatu, otkucane nekim od standardnih fontova), slati elektronskim putem na e-mail adresu malemorske@gmail.com, ili na adresu Biblioteke JU Narodna biblioteka Budva Ul. Žrtava fašizma bb (zgrada Akademije znanja) 85310 Budva, Crna Gora.\nViše informacija o Festivalu možete dobiti na broj telefona 069/0560-221 i pputem maila: malemorske@gmail.com.\nPogledajte progam festivala.


02-11-2015 07:22 Region Izdvojeno Srbija\nPredsednik Republike Srpske Milorad Dodik rekao je da je osnova za predstojeći sastanak patrijarha srpskog Irineja sa političkim predstavnicima iz Republike Srpske u Bijeljini predlog ugovora između BiH i Islamske verske zajednice.\n- Patrijarh nije sudija niti neko ko će doći da nešto nameće, ali u svakom slučaju Srpska pravoslavna crkva treba da kaže svoj stav koji podrazumeva da svi treba da budu ravnopravni, a ne da imaju povlašćeni položaj i oni koji imaju malo više i malo manje prava - rekao je Dodik novinarima u Trnu kod Laktaša. Dodik je rekao da se SPC ne petlja u politiku za razliku od Islamske verske zajednice koja definitivno i u samom danu izbora odlučuje ko će biti pobednik u bošnjačkom političkom korpusu. Dodik kaže da na sastanku u Bijeljini ne očekuje nikakvo "sudovanje" ili nametanje od patrijarha Irineja. - Mogli smo razgovarati i u nekim drugim okolnostima i apsolutno podržavam ovu inicijativu patrijarha Irineja - istakao je Dodik. On je rekao da će ovaj sastanak imati karakter konsultacija, jer treba čuti tog dobrog čoveka, patrijarha srpskog Irineja. - Treba čuti zabrinutost koju ćemo verovatno spoznati u tom trenutku vezano za mnoga pitanja, ne samo ovde, već i Kosova koje ima politički i verski značaj za Srbe ma gde se oni nalazili - zaključio je Dodik. NJegova svetost patrijarh srpski Irinej izjavio je ranije da će na sastanku 5. novembra u Bijeljini sa političkim predstavnicima iz Republike Srpske razgovarati o problemima Srpske i Srbije.\nPročitajte još:UDARILI NA SRPSKU: Sprečen teroristički napad u JanjiDODIK ODGOVORIO LAJONU: On je licemer, plaćenik i najobičniji pas rata!


Savjet će u Nikšiću pratiti primjenu policijskih ovlašćenja i postupanje policije – ProSrpski Portal\nSavjet će u Nikšiću pratiti primjenu policijskih ovlašćenja i postupanje policije\nIz tog tijela saopštili su da oni ocjenjuju primjenu policijskih ovlašćenja radi zaštite ljudskih prava i sloboda\nČlanovi Savjeta za građansku kontrolu rada policije u subotu će u Nikšiću pratiti primjenu policijskih ovlašćenja i postupanje policije.\nIz tog tijela saopštili su da oni ocjenjuju primjenu policijskih ovlašćenja radi zaštite ljudskih prava i sloboda.\n“Praćenje i ocjena primjene policijskih ovlašćenja se vrši zbog obezbjeđivanja profesionalnih i etičkih normi u postupanju i standarda ljudskih prava kako bi policija bila odgovorna građanima i zajednici kojima služi. Svojim prisustvom i neposrednim praćenjem primjene ovlašćenja Savjet želi osigurati profesionalno i odgovorno postupanje policije. Istovremeno, Savjet podsjeća da je shodno međunarodnim i domaćim standardima pravo na mirno okupljanje garantovano samo dok je okupljanje mirno. Po tom pitanju građanima Crne Gore obratio se i direktor Uprave policije”,kazali su iz Savjeta.\nOni su pozvali građane Crne Gore koji planiraju da učestvuju na predstojećim javnim okupljanjima da svojim pristupom i ponašanjem doprinesu da događaji proteknu bezbjedno i mirno, uz poštovanje javnog reda i mira:\n“A od policije se očekuje da pokaže pripremljenost, punu riješenost i posvećenost države Crne Gore prema vladavini prava i zaštiti osnovnih ljudskih prava i sloboda”, poručili su oni.\nće Nikšiću ovlašćenja policije policijskih postupanje pratiti primjenu Savjet\nPeković nije ubijena?


Marko Crnjanski, Author at Netokracija.rs - Page 5 of 184\nSGA u aprilu organizuje konferenciju i dovodi Google i Epic Games u Beograd!\nPod sloganom 'Building excpetional game industry ecosystems', konferencija će 8. aprila u Beogradu okupiti blizu 200 različitih aktera iz lokalne, regionalne i evropske industrije razvoja video igara, nudeći tako uzbudljiv program i prilike za networking, na čak tri lokacije.\nMarko Crnjanski 17. 3. 2022.\nDecentralizovane finansije i web3 tehnologija budućnost su naše svakodnevice. O ovim temama se sve češće priča, a koliko važnu ulogu ima Srbija u web3 svetu, pokazuje nam i domaći Tempus Finance čiji je suosnivač i CTO Đorđe Mijović bio gost 86. epizode Office Talks podcasta.\nLearnUpon 23. marta organizuje događaj posvećen kreiranju sigurnosti web aplikacija\nBezbednost web aplikacija je danas veoma važna tema, pa se postavlja pitanje kako inženjeri mogu osigurati da su aplikacije koje razvijaju bezbedne? Upravo će ovo biti glavna tema okupljanja koje organizuje kompanija LearnUpon 23. marta od 17 časova.\nVodeći globalni provajder usluga imigracije i viza za korporacije i pojedince (CIBT) akvizirao je početkom godine Viselio - startap koji digitalizuje proces dobijanja putnih dokumenata.


Javne-nabavke.com - najopširnija baza nabavki u Srbiji i Evropi\nJavne-nabavke.com deo je grupacije Tender Service Group. Grupacija uspešno snabdeva kompanije širom Evrope još od 2001 godine i ima kancelarije u Nemačkoj, Austriji, Šapniji, Poljskoj, Češkoj, Slovačkoj, Mađarskoj, Rumuniji, Bugarskoj, Grčkoj, Hrvatskoj, Sloveniji i Srbiji.\nSa oko 100 zaposlenih, mi smo servisiramo više od 10,000 kupaca i prikupljamo skoro 2 miliona obaveštenja godišnje. Zahvaljujući intenzivnoj saradnji u grupi, naši klijenti imaju koristi od ogromnog iskustva i kontakata iz cele Evrope.\nAko ste već naš klijent ili testni klijent, za bilo koju vrstu upita vezanih uz servis kontaktirajte saradnika za odnose sa klijentima:


pink.rs | IPSOS ISTRAŽIVANJE: VUČIĆ I DALJE UBEDLJIVO PRVI, pobeda moguća i u prvom krugu\nIPSOS ISTRAŽIVANJE: VUČIĆ I DALJE UBEDLJIVO PRVI, pobeda moguća i u prvom krugu\nPrema istraživanju Ipsos stratedžik marketinga predsednički kandidat Luka Maksimović izbio je na drugo mesto ispred Jeremića i Jankovića.\nIzvor: Pink.rs/Blic, Foto:\nLider SNS Aleksandar Vučić i dalje je ubedljivo prvi, sa velikim šansama za pobedu već u prvom krugu na predsedničkim izborima sa 53 odsto podrške, pokazuju rezultati novog istraživanja agencije Ipsos stratedžik marketing dok je kandidat Luka Maksimović izbio na drugo mesto po popularnosti.\nPrema istraživanju, Maksimović u ovom trenutku ima oko 11 odsto podrške, Saša Janković 10,6 odsto, Vojislav Ssešelj 8,7 odsto, a Vuk Jeremić 6,9 odsto. Slede Boško Obradović sa 3,5 odsto podrške, Saša Radulović 1,7 odsto, Nenad Čanak 1,7 odsto, Milan Stamatović 1,5 odsto, Aleksandar Popović 1,1 odsto i Miroslav Parović 0,3 odsto.\nMarko Uljarević iz Ipsos stratedžik marketinga kaže da je u odnosu na podatke od pre tri nedelje, najozbiljnija promena rast Luke Maksimovića.\n- Među onima koji su sada opredeljeni za njega najveće učešće imaju mlađi od 30 godina, ali značajan je broj i onih nešto malo starijih. Stariji birači, posebno najstariji, koji su ujedno i najbrojniji, teško prihvataju alternativni načini komunikacije i poruke bazirane na parodijama - objasnio je Uljarević za Blic.\nKada je reč o izlaznosti, pojava Maksimovića nije dovela do većih promena u broju birača koji bi u ovom trenutku izašli na predsedničke izbore, pa bi se moglo zaključiti da većina birača koje on ima, dolazi iz kruga opozicionih birača.


- DVD Disk 990 din\nSledeći aktuelna događanja, gde na svakoj novoj verziji ubacujemo nove i ažuriramo statističke podatke, Multisoft je uradio novu verziju multimedijalne enciklopedije o najpopularnijem sportu na svetu. Program "Fudbal 2014" sada ima duplo više ilustracija, tekstova i filmova, ali je zbog velike količine podataka sa CD-a prešao na DVD što neće više biti problem jer smo sigurno da sada svi korisnici računara imaju DVD uređaj.\nIsto važi i za naš najtrofejniji spor, košarku čime dobijate kompletniji disk o sportu u kome smo na olimpijadama, svetskim i evropskim prvenstvima u svim kategorijama osvojili preko 100 medalja.\nPravila i brojne zanimljivosti za oba sporta\nRezultate, tabele, koševe i golove najboljih svetskih reprezentacija na svim olimpijskim, svetskim i evropskim prvenstvima.\nPriče o najboljim svetskim reprezentacijama\nPriče o najboljim svetskim klubovima\nFotografije i sportske biografije preko 2.000 najboljih svetskih košarkaša i fudbalera\nSnimke golova i koševa najboljih fudbalera i košarkaša postignith na raznim takmičenjima širom sveta.\nFotografije i sportske biografije naših najboljih fudbalera i košarkaša\nNajinteresantantnije detalje sa međunarodnih utakmica Crvene Zvezde i Partizan.\nStotine fotografija sa fudbalskih i košarkaških utakmica širom sveta.\nViše o svakom programu možete pročitati na njihovim Internet stranicama (Fudbal 2014 i Košarka 2014)


Od Austrijske razvojne saradnje 250.000 evra Kosovu • RTK\nOd Austrijske razvojne saradnje 250.000 evra Kosovu\nProgram za razvoj Ujedinjenih nacija (UNDP) na Kosovu i Austrijska razvojna saradnja potpisali su sporazum kojim se obezbeđuju hitna sredstva za Kosovo u odgovoru na krizu izazvanu KOVID-om 19. Austrijska donacija od 250.000 evra deo je Austrijske razvojne saradnje u hitnim situacijama u odgovoru na KOVID-19, koja je uspostavljena sa ciljem sprečavanja širenja korona virusa na Kosovu, saopšteno je iz UNDP-a.\nDporazum u vrednosti od 250.000 evra potpisali suAlexander Šalenberg, austrijski federalni ministar za evropska i međunarodna pitanja i Maria Suoko, glavna predstavnica UNDP-a.\nKako je navedeno u saopštenju, austrijska finansijska pomoć biće korišćena za kupovinu testova KOVID-19 a predaće se Institutu za javno zdravlje Kosova.\n“UNDP podržava kosovske institucije u borbi protiv KOVID 19 pandemije od samog početka. Današnji sporazum sa Austrijskom razvojnom saradnjom je najnoviji doprinos naših međunarodnih partnera koji žele da pomognu Kosovu u borbi protiv pandemije. Nastavićemo blisku saradnju sa Ministarstvom zdravlja i drugim institucijama Kosova u odgovoru na hitne potrebe najugroženijih u ovoj krizi”, rekla je Maria Suoko na ceremoniji potpisivanja.\n“Kao dugoročni partner institucijama Kosova i UNDP, moje je veliko zadovoljstvo što potpisujem u ime Austrijske vlade. Iako se mere polako ukidaju, svako od nas ima obavezu da bude obazriv. Testiranje je veoma važno u sprečavanju širenja virusa. Naša podrška u slabljenju pandemije ogleda se u jačanju naših partnera u podizanju kapaciteta. Nastavićemo da podržavamo Kosovo i u narednim mesecima”, rekao je ministar Šalenberg.\nSporazum podrazumeva hitnu nabavku testova. Omogućiće Ministarstvu zdravlja da efikasno spreči širenje virusa, lokalizuje žarišta i obezbedi način za predviđanje i planiranje strategija u borbi protiv virusa, zaključuje se na kraju saopštenja.


Svijet - datum: 2019-11-18 U IRANU NE JENJAVA POBUNA ZBOG CIJENE GORIVA Protesti u 100 gradova\nProtesti zbog odluke Vlade Irana da poveća cijene goriva održani su u najmanje 100 gradova u zemlji, javila je agencija „Fars”.\nKako javlja iranska agencija, najveći broj ljudi koji su došli na proteste nije učestvovao u neredima i sukobima sa policijom. Protekla dva dana, od početka protesta u iranskim gradovima, bilo je uhapšeno oko 1.000 učesnika demonstracija. U protestima u Iranu je učestvovalo oko 87.000 ljudi, od kojih su većina, više od 82.000, bili muškarci.\nKako se navodi, određene grupe koje su se nalazile u masi demonstranata, napadale su policiju, palili filijale banaka i prodavnice.\nTokom demonstracija zapaljeno je ili opljačkano oko 100 predstavništava lokalnih finansijskih institucija i najmanje 50 radnji. Ranije je Ministarstvo informisanja Irana saopštilo da su određeni glavni krivci za nerede.


Parker je sa Sparsima osvojio četiri titule, a 2007. je postao prvi Evropljanin MVP finala NBA lige.\nOn će postati deseti igrač kojem su Sparsi povukli broj iz upotrebe, a njegov dres će otići pod svodove "Ej-Ti-En-Ti" dvorane 11. novembra, posle legendi ekipe iz Teksasa - Brusa Bouvena (12), Tima Dankana (21), Šona Eliota (32), Džordža Gervina (44), Manua Đinobilija (20), Ejverija Džonsona (6), Džonija Mura (00), Dejvida Robinsona (50) i Džejmsa Sajlasa (13).\nSparsi su ga izabrali kao 28. pik na draftu 2001. godine, a on je postao rekorder tima po broju asistencija sa 6.829 proigravanja, četvrti najefikasniji u istoriji Teksašana sa 18.943 poena i po broju ukradenih lopti sa 1.032, te šesti sa 3.313 uhvaćenih lopti.\nFrancuz je jedan od petorice igrača u NBA istoriji koji je postigao najmanje 19.000 poena i 7.000 asistencija, uz Oskara Robertsona, Džona Stoktona, Gerija Pejtona i Lebrona Džejmsa.\nOdigrao je ukupno 1.254 utakmice tokom 18 NBA sezone, na kojima je zabeležio 892 pobede. Poslednju je proveo u redovima Šarlot Hornetsa za koje je prosečno beležio 15,5 poena uz 5,6 asistencija i 2,7 skokova po meču.\nParker i njegovi bivši saigrači kojima su Sparsi već povukli dresove Dankan i Đinobili drže rekord NBA lige kao trio sa najviše plej-of pobeda – 126.\nJedan je od samo četvorice igrača sa najmanje 4.000 poena i 1.000 asistencija u plej-ofu, uz Majkla Džordana, Kobija Brajanta i Lebrona Džejmsa.


Vesti online / Sport / Košarka / NBA: Veče u znaku legendarnog Novickog, Brajant "mister promašaj"\nNBA: Veče u znaku legendarnog Novickog, Brajant "mister promašaj"\nKošarkaši Dalasa pobedili su Sakramento sa 106:98, a utakmicu je obeležio igrač Maveriksa Dirk Novicki koji je postao deveti najbolji strelac u istoriji NBA lige, odnosno najbolji strani strelac u istoriji lige.\nUšao u istoriju NBA: Dirk Novicki\nNovicki je utakmicu završio sa 23 poena i sa ukupno 26.953 poena pretekao je na devetom mestu večne liste bivšeg centra Hjustona Hakima Olajdžuvona, koji je tokom karijere postigao 26.946 poena.\nDalas je tokom utakmice gubio i sa 24 poena, ali je uspeo da nadoknadi zaostatak i ostvari 21. uzastopnu pobedu protiv Sakramenta na svom terenu u regularnom delu sezone. Čendler Parsons učestvovao je u pobedi sa 19 poena, Monta Elis ubacio je 16, od kojih 10 u trećoj deonici, a Tajson Čendler 14 poena i 11 skokova.\nU ekipi Sakramenta Rudi Gej bio je najefikasniji sa 26 poena, osam skokova i osam asistencija, a Ramon Sešons dodao je 18 poena.\nKošarkaši Memfisa pobedili su na svom terenu Los Anđeles Lejkerse sa 107:102, u utakmici u kojoj je "jezerdžija" Kobi Brajant postao igrač sa najviše promašaja u ligi - 13.421. On je bio najefikasniji u svom timu sa 28 poena, ali je šutirao 10/26 i pretekao igrača Bostona Džona Havličeka po promašenim šutevima iz igre (13.417).\nMemfis je do 17. uzastopne pobede na domaćem terenu predvodio Majk Konli sa 23 poena, Beno Udrih postigao je 16, a Kortni Li 15 poena.\ni Kobi Brajant (desno) je napravio rekord NBA, ali negativni sa najviše promašaja\nKošarkaši San Antonija pobedili su na gostujućem terenu Golden Stejt sa 113:100 i ostvarili drugu uzastopnu pobedu. Aktuelne šampione NBA lige do pobede je predvodio Toni Parker sa 28 poena i sedam asistencija, Kavi Leonard dodao je 19, Manu Đinobili 17 poena i pet asistencija, a Tim Dankan 12 poena i 13 skokova.\nU ekipi Golden Stejta, koja je posle serije od pet pobeda na početku sezone, pretrpela drugi uzastopni poraz, najefikasniji su bili Klej Tomson sa 29 i Harison Barns sa 22 poena.\nMilvoki je pobedio Oklahomu sa 85:78, Portland je pobedio Šarlot sa 102:100, a Toronto je pobedio Orlando sa 104:100 i ostvario devetu uzastopnu pobedu u međusobnim duelima.


Junker: Crna Gora je najstabilnija zemlja i kreator stabilnosti u veoma komplikovanom regionu | EUME\nNaslovnica Press info Press Pregovori o pristupanju Junker: Crna Gora je najstabilnija zemlja i kreator stabilnosti u veoma komplikovanom...\nJunker: Crna Gora je najstabilnija zemlja i kreator stabilnosti u veoma komplikovanom regionu\nPredsjednik Vlade Crne Gore Milo Đukanović sastao se danas u Briselu sa predsjednikom Evropske komisije Žan-Klodom Junkerom.\nPremijer Đukanović je u ime Vlade i građana Crne Gore prenio izraze saosjećanja povodom terorističkih napada u Briselu i istakao da kao država kandidat dijelimo zabrinutost zbog ugroženosti evropskih vrijednosti.\n“Odlučni smo da pružimo doprinos u odbrani tih zajedničkih tekovina”, rekao je predsjednik Vlade Crne Gore.\nPremijer Crne Gore je upoznao predsjednika Evropske komisije sa političkom i ekonomskom situacijom u našoj zemlji. Posebno se zahvalio Evropskoj komisiji na podršci i razumijevanju u integracionim procesima, kako u pregovorima sa Evropskom unijom, tako i u dobijanju pozivnice za članstvo u NATO-u.\n“Napredujemo mogućim tempom, istovremeno učeći, jačajući kapacitete i usvajajući evropske standarde. Posebno smo usmjerni na oblast vladavine prava, gdje nakon zakonodavnih i institucionalnih reformi konkretno radimo na bilansu rezultata”, rekao je premijer.\nRekao je da se nada da je pozitivan put i napredak Crne Gore podstrek susjedima.\nPredsjednik Vlade je istakao da je organizovanje kredibilnih parlamentarnih izbora najvažniji politički zadatak u ovoj godini. U tom kontekstu se, govoreći o političkom dijalogu, zahvalio za iskazano povjerenje Evropske unije u odnosu na kapacitet Crne Gore da ima vlasništvo nad procesom. Predsjednik Vlade je rekao da se nada pozitivnom epilogu, što će omogućiti parlamentarne izbore s više povjerenja od svih dosadašnjih.\n“Time ćemo olakšati budućoj Vladi da bude fokusirana na ostvarivanje strateških i razvojnih ciljeva”, rekao je predsjednik Vlade Crne Gore.\nPredsjednik Evropske komisije se zahvalio na izrazima saosjećanja i na podršci Crne Gore, konstatujući da su sve evropske zemlje pogođene terorizmom bez obzira na to da li je riječ o članicama Evropske unije ili o zemljama kandidatima.\nPredsjednik Junker je ocijenio da je Crna Gora najstabilnija zemlja i kreator stabilnosti u veoma komplikovanom regionu zbog čega su Evropskoj komisiji dobri odnosi sa Crnom Gorom od izuzetne važnosti.\nIstičući da je zadivljen uspjesima Crne Gore na ekonomskom planu, posebno kada je riječ o stopi rasta, predsjednik Evropske komisije je upozorio na ritam rasta javnog duga i na deficit, konstatujući da razumije ulaganja u krupne infrastrukturne projekte, poput autoputa, koji predstavljaju investiranje u budućnost.\n“Pošto je Crna Gora prepoznata kao uzor u regionu, sa dodatnom pažnjom se prati poštovanje vladavine prava i demokratskih standarda, jer bez vladavine prava i borbe protiv korupcije na svim nivoima nema ni ekonomskog napretka”, rekao je predsjednik Evropske komisije ohrabrivši Vladu i njenog predsjednika da nastave sprovođenje suštinskih reformi na evropskom putu.\nPredsjednik Evropske komisije Žan-Klod Junker je takođe istakao da Crna Gora u godini redovnih parlamentarnih izbora treba da pokaže da je usvojila demokratske principe i da je na stabilnom evropskom kursu, na kojem treba i da ostane. Izrazio je očekivanje da će Evropska komisija u novembarskom Izvještaju o Crnoj Gori biti u prilici da pozdravi sve uspjehe Vlade premijera Đukanovića.\nU tom kontekstu je predsjednik Evropske komisije rekao da prati razvoj Crne Gore još od devedesetih godina pri čemu je apostrofirao ulogu predsjednika Vlade Mila Đukanovića u napretku koji je od tada ostvaren.


Zimsko računanje vremena traje do poslednjeg vikenda u martu naredne godine. Ta tradicija traje već decenijama, ali bi uskoro mogla da se završi. U martu ove godine je Evropski parlament glasao za ukidanje letnjeg i zimskog računanja vremena.\nDok traju rasprave o tome u kojoj vremenskoj zoni ostati kada EU ukine pomeranja sata 2021. godine, mnogi se pitaju kako je uopšte došlo do ovakvog načina "uštede energije".\nSama ideja da se pomeranjem sata stvori privid dužeg dana stara je više od 200 godina, ali nestašica uglja širom Evrope naterala je Nemačku i njenu saveznicu Austro-Ugarsku da tokom 1916. godine tako počnu da uštede energiju, a to su uskoro učinile i ostale zemlje, piše Gardijan.\nPomeranje sata - za ili protiv?\nSat vremena dužeg sna svima prija, dok sat vremena manje ozbiljno utiče na raspoloženje ljudi\nPrema odluci Evropskog parlamenta da se od 2021. ukida pomeranje kazaljki na satu, sve zemlje EU moraće da odaberu letnje ili zimsko računanje vremena. Zemlje koje planiraju da za stalno ostanu na letnjem računanju vremena trebalo bi da pomere kazaljke poslednji put u martu 2021. godine, a one koje odaberu zimsko računanje vremena podešavaće svoje satove poslednji put u oktobru 2021. godine.\nSrbija još treba da odluči da li će krenuti stopama EU, a kako piše u tekstu Predloga zakona zakona o računanju vremena, njegov cilj je, "da obezbedi jedinstveno vreme na teritoriji Republike Srbije usklađeno sa vremeneom koje se koristi u Evorpskoj uniji".


Jen oslabio, pažnja preusmerena sa Bliskog istoka na trgovinske pregovore\nJen je u četvrtak oslabio na međunarodnim tržištima valuta, budući da su ulagači zaključili da SAD i Iran ne žele eskalaciju vojnog sukoba, pa se pažnja preusmerila na najave potpisivanja američko-kineskog trgovinskog sporazuma.\nKurs dolara prema evru bio je gotovo nepromenjen u odnosu na prethodno zatvaranje, zadržavši se na 1,1110 dolara za evro.\nAmeričko ubistvo iranskog generala Kasima Sulejmanija u Iraku krajem prošle nedelje, podstaklo je kupovinu imovine koju ulagači smatraju sigurnim ulaganjem, poput jena, švajcarskog franka, ali i dolara. Razlog su bila strahovanja od eskalacije vojnog sukoba između SAD-a i Irana na Bliskom istoku.\nIran je u noći s utorka na sredu odgovorio raketnim napadima na američke oružane snage u Iraku, a američki predsednik Donald Tramp, najavio je ekonomske sankcije Teheranu ali ne i primenu oružane sile.\nTržišta su protumačila te poteze kao znak da ni Teheran ni Vašington ne žele dalju eskalaciju oružanog sukoba pa su se cene zlata, nafte i valuta-utočišta stabilizovale nakon snažnog uzleta juče ujutru.\nOčekuje se da će se pažnja sada ponovo preusmeriti na svetsku ekonomiju i američko-kineske trgovinske pregovore. Vašington i Peking trebali bi iduće nedelje da potpišu trgovinski sporazum, što podstiče apetit ulagača za rizičnom imovinom.\nProcenjuje se da će sporazum otkloniti neizvesnost koja trenutno najviše pogađa svetsku ekonomiju i time podstaći snažniji rast.\nMeđu ostalim valutama kineski juan je danas na inostranim tržištima dostigao najviši nivo prema dolaru u pet meseci, od 6,9175 juana za dolar, poduprt stabilnom inflacijom u Kini.\nPažnju je privukao podatak da su proizvođačke cene u Kini u decembru pale nešto slabije nego u prethodnom mesecu, što po tumačenju tržišta ostavlja dovoljno prostora Pekingu da nastavi s podsticajnim merama monetarne politike, kako bi podstakao posustali ekonomski rast.\nNeki se ulagači pribojavaju da bi kineska središnja banka zbog snažnog rasta potrošačkih cena, mogla biti suzdržanija u podsticajnim merama.


novak djokovic marija serifovic pesma pukni zoro\nMarija Šerifović i Novak Djokovic - Live - #instagram #novakdjokovic #marijaserifovic\nNovak je upitao Mariju da otpeva Manjifikov hit iz filma "Montevideo, bog te video" pod nazivom "Pukni zoro", a pevačica je ovu pesmu izvela maestralno.\nOnda se desilo nešto što niko nije očekivao. Naime, u "lajv" Marije Šerifović uključio se niko drugi do Novak Đoković.\n- Kapiram da ovo niko nije očekivao... Je l' u redu ova pesma? Novače, je l' si dobro - rekla je Marija Šerifović Novaku.\nMarija Šerifović peva "Pukni zoro" za Novaka Djokovića - Live - #instagram #novak #marijaserifovic


I kosovski Srbi na Donatorskoj konferenciji\nBrisel: sedište Evropske komisije\nSve centralne i lokalne institucije su pripremile projekte za Donatorsku konferenciju za Kosovo, koja će se održati 11. jula u Briselu. Vlada Kosova će tražiti više od milijardu evra podrške. Medju projektima naći će se i jedan od kapitalnog značaja za srpsku zajednicu.\nMedjunarodna donatorska konferencija za Kosovo, koja će biti održana 11. jula u Briselu, trebalo bi da obezbedi sredstva za društveno-ekonomski razvoj Kosova. Kako je ranije saopštila Evropska komisija, organizator skupa, cilj je da se prikupe sredstva za pomoć ‘novoj nezavisnoj državi’.\nInstitucije Kosova zatražiće finansijsku podršku u iznosu od više od milijardu evra. Zvaničnici Vlade kažu da su priveli kraju projekte koje će predstaviti na konferenciji. Bedri Hamza, zamenik ministra za ekonomiju i finansije kaže da je to ministarstvo izdalo Srednjoročni plan raspodele troškova.\n“Pripremljena je sva dokumentacija počevši od srednjoročnih troškova što je osnova za organizaciju konferencije”, kaže Hamza dodajući da će se traziti sredstva za ‘podršku budžetu, kapitalne investicije i individualne projekte’.\nPrema najavama, Donatorsku konferenciju otvoriće evropski komesar za proširenje Oli Ren i premijer Kosova Hašim Tači. U saopštenju Kancelarije za vezu Evropske komisije u Prištini je navedeno da je cilj skupa prikupljanje finansijskih sredstava medjunarodnih finansijskih i drugih organizacija, kao i agencija UN.\nKonkretno očekuje se da će biti prikupljena sredstva namenjena privrednom razvoju, privlačenju investicija, otvaranju novih radnih mesta i usmerena ka svim zajednicama.\nNa donatorskoj konferenciji biće i predstavnici srpske zajednice u Vladi i Skupštini Kosova iz redova Samostalne liberalne stranke. Slobodan Petrović, član predsedništva Skupštine Kosova i lider stranke, kaže da će ministar za povratak Boban Stanković u Briselu predstaviti projekte koji se odnose na poboljšanje života Srba.\n“Do sada imamo 15 miliona koji su vezani za individualni povratak za srpsku zajednicu i ono što je posebno značajno je projekat od kapitalnog značaja jeste projekat za izgradnju jednog urabanog naselja za 21.000 stanovnika na potezui izmedju Gračanice i Lapljeg sela. Inače to je projekat vredan 597 miliona evra koji bi trebao da se radi u pet faza, a prva faza bi počela 2009. godine”, kaže Petrović.\nPetrović dodaje da projekat, koji ima podršku Vlade Kosova i medjunarodne zajednice, iziskuje velika sredstva pošto se njime predvidja ostanak i povratak kosovskih Srba. Predvidjeno je da novo urbano naselje pored stambenih objekata, pruži i privredne i poslovne mogućnosti.\n“Ja očekujem da će na donatorskoj konferenciji taj projekat privući pažnju iz prostog razloga što smo pre nekih 15-20 dana upravo u Briselu prezentovali to kao ideju odnosno projekat, koji je na naše očekivanje podržan od velikog broja parlamentaraca Evropske unije, a Evropska komisija je zainteresovana bila i tražila je da bude bliže upoznata sa projektom i oni su napravili jedan tim ljudi koji je kvalitetan i koji je profesionalan za izradu takve vrste projekta”, kaže Petrović.\nEvropska komisija je navela da će zamašna sredstva za Kosovo biti obezbedjena iz budžeta Evropske unije. Postojeći fond EU namenjen za period 2007-2011. godine iznosi 395.1 milion evra i deo je pred-pristupnog programa. Brisel je od 1999. godine na različite načine pomogao Kosovu sa 1,8 milijardi evra.\nKako je nedavno izjavio premijer Kosova Hašim Tači, donatorska konferencija će biti zajednički uspeh koji će omogućiti da Kosovo krene ka svojoj konačnoj destinaciji - članstvu u EU i NATO-u. Donatorska konferecija se održava pet meseci pošto je Kosovo proglasilo nezavisnost.


Tukao porodicu svoje devojke jer su im branili da se viđaju - juGmedia\nDvadesetpetogodišnji V.A. iz Vranja uhapšen je zbog postojanja osnova sumnje da je izvršio krivična dela nedozvoljena proizvodnja, držanje, nošenje i promet oružja i eksplozivnih materija i ugrožavanje sigurnosti.\nPrema saznanjima lokalnih medija, on je došao u porodičnu kuću svoje devojke u selu Soderce i tamo započeo raspravu sa članovima porodice koji su branili da se ona viđa sa njim. Tom prilikom, kako se sumnja, fizički je napao devojčinog brata i majku, a potom uputio pretnje ostalim članovima njihove porodice, tačnije njenom ocu i baki.\nOK Radio piše da je reč o problematičnom mladiću koji je i ranije pravio probleme.\nZoran Milanović se svojim naučnim radom o sportu upisao u srpsku istoriju\nDocent dr Zoran Milanović (35) sa Fakulteta sporta i fizičkog vaspitanja Univerziteta u Nišu prvi je u Srbin iz Srbije kome je stručni rad objavljen…\nTeška noć u Nišu: Preminula još 4 pacijenta sa juga Srbije\nNa respiratorima je osam osoba u Kliničkom centru Niš, a četvoro je umrlo iz okolnih gradova koji su prebačeni kao najteži slučajevi, izjavio je…


Košarkaši Partizana teško podneli dramatičan poraz od CSKA u Evroligi\nKurir\t28.11.2008 16:36\nTanka je linija između sreće i tuge - konstatovao je posle poraza od CSKA trener Partizana Duško Vujošević. Ona je možda debljine obruča na kojoj je ostala lopta posle pokušaja Rašića, Rakočevića i Tripkovića da u poslednjim sekundama najzanimljivije utakmice 5. kola Evrolige sruše šampiona Evrope.\nNiko nije mogao da pretpostavi da će preskupi tim Etreoa Mesine posle poslednjeg zvuka sirene skakati od sreće kao da je ostvario trijumf u Atini, Barseloni ili Madridu. Mnogi navijači crno-belih rekli su izlazeći iz Pionira kako bi lakše podneli ubedljiviji poraz. Istina je da ovako više boli, ali Partizan je još jednom ponosno pokazao da može ravnopravno da igra sa najjačim ekipama Evrope.\n- Krivo nam je, bili smo nadomak pobede, uložili poslednji atom snage. Ali postoji zadovoljstvo što smo protiv ovakve ekipe uspeli da odigramo završnicu na jednu loptu. Nemamo mnogo vremena da razmišljamo šta smo propustili, naredna utakmica protiv Efes Pilsena nam je presudna - rekao je Novica Veličković.\nStefon Lazme borio se kao lav, posle pete lične greške, koja mu je dosuđena kada je Planiniću prodao čistu „bananu“, skoro da nije mogao da se suzdrži.\n- Šta da kažem, mislim da smo pobedili, svi su videli da smo pobedili - rezignirano je procedio Partizanov „nebeski skakač“, a na pitanje zašto je bio toliko nervozan posle pete lične greške, odgovorio je:\n- Nije bilo faula, bilo mi je teško što sam morao da napustim parket. CSKA je najbolja ekipa u Evroligi, a mi smo bili tako blizu uspeha. Sada nam preostaje da zbijemo redove, da nastavimo da treniramo kao do sada i mislim da ne treba da brinemo za nastavak sezone.\nTeza da je Partizan protiv CSKA imao najlakšu utakmicu sezone donekle je tačna, ali to svakako ne može da umanji žal što crno-beli nisu stigli do važne pobede u borbi za Top 16. Naredne srede protiv Efes Pilsena srpskom šampionu „igra“ samo trijumf, pa će pritisak na Tepića i drugove biti još veći.


Tajne velikih vina - Žene i vino\nSamo za članove Kluba ljubitelja vina Aleksandrović, po prvi put, u subotu 17. Oktobra 2015. godine, biće organizovana edukacija o vinima, vinskim sortama i vinskoj kulturi. Edukacija je besplatna, a podrazumeva i besplatan prevoz od Beograda do vinarije i nazad.\nPrva u nizu planiranih edukacija o vinu, nije slučajno, nosi naziv „Tajne velikih vina – od vinograda do boce“. Dva velika imena u svetu srpskog vina, enolog Vladan Nikolić i sommelijer Stevan Rajta biće predavači u ovoj jedinstvenoj i po mnogo čemu prestižnoj školi vina. Između ostalog, polaznici će saznati po nešto i o:\n– proizvodnji pojedinih tipova vina,\n– podeli vina po kvalitetu\n– načinu čuvanja vina,\n– slaganju vina i hrane,\n– poznavanju rituala ispijanja vina\nBroj polaznika limitiran je kapacitetom za prijem gostiju vinarije, pa je neophodno da se zainteresovani prijave putem maila: marketing@vinarijaaleksandrovic.rs ili na broj telefona 062-237-148. Svi ostali, deo priče moći će da prate putem društvenih mreža, ali i putem sajta vinarije Aleksandrović.\nUkoliko još niste, a želeli biste da postanete član Kluba ljubitelja vina, sve detalje o načinu učlanjenja možete naći ovde.


BIJELJINA: Ulaganja veća nego u Banjaluci – Majevica Online\nBIJELJINA: Ulaganja veća nego u Banjaluci\n15. Novembra 2014. 20:52\nPredsjednik Saveza nezavisnih socijaldemokrata /SNSD/ Milorad Dodik izjavio je danas u Bijeljini da je republička vlast koju vodi ova stranka tvorac moderne Republike Srpske i moderne Bijeljine, u koju je vlast SNSD-a uložila 220 miliona KM.\n“Vlast SNSD-a je više uložila u Bijeljinu nego u Banjaluku. U sve velike projekte razvoja i podsticaje poljoprivrede u Bijeljini republička vlast je uložila koliko iznose četiri gradska budžeta”, rekao je Dodik novinarima nakon zasjedanja gradske konferencije SNSD-a u Bijeljini.\nDodik je najavio da će razvoj Bijeljine i dobrobit njenih građana i dalje biti u fokusu republičke vlasti, bez obzira na pokušaje vlasti SDS-a u gradu da inscenira probleme i usložni tu saradnju.\nJedan od budućih globalnih projekata koje je najavio je projektovanje i izgradnja autoputa od Banjaluke do Bijeljine, što će doprinijeti otvaranju grada i njegovom daljem razvoju.\n“Mi smo, na neki način pomogli da se gradska vlast u Bijeljini održi, jer smo velikim ulaganjima dizali standard ovoga grada, činimo to i danas i činićemo i dalje, zbog naših građana i zbog aktivnosti SNSDa- u Bijeljini koji se zalaže za velike i važne projekte u svim oblastima života”, rekao je Dodik.\nPogledajte: Optička iluzija od koje vam neće biti svejedno\n18. Aprila 2014. 00:37


Projekti u Orašju po pod pokroviteljstvom Helsinškog odbora za ljudska prava! – PUM.ba\nDanas smo tu kako bismo informisali javnost o realizaciji projekta Helsinškog odbora za ljudska prava „Transparentno javno zapošljavanje – Javni interes u borbi protiv korupcije u BiH“ koji, uz podršku USAID Bosnia and Herzegovina, zajednički realizuju Centri civilnih inicijativa (CCI), Transparency International Bosna i Hercegovina i Centar za razvoj medija i analizu. Opšti cilj projekta je da doprinese prevenciji i smanjenju nivoa percipirane korupcije prilikom zapošljavanja u javnim ustanovama i javnim preduzećima na području šest uključenih kantona, kroz kreiranje i primjenu anikoruptivnih mjera i mehanizama.\nIzmeđu ostalih uključenih kantona, uključen je i Posavski kanton gdje smo ostvarili saradnju sa JU Centar za kulturu Orašje i JP Radio Postaja Orašje. Na redovnim sastancima koje održavamo sa direktoricama i direktorima uključenih javnih ustanova i javnih preduzeća razgovaramo na temu unapređenja same procedure javnog zapošljavanja, te kroz razmjenu iskustava pokušavamo da dođemo do nekih novih ideja i modela koje bi mogle biti primjenjive u proceduri javnog zapošljavanja a u cilju povećanja transparentnosti. Ono što možemo istaći jeste da nam je izuzetno važno da javne ustanove i javna preduzeća prepoznaju potrebu za radom na ovakvim temama, te da kroz svoju otvorenost za saradnju postanu promoteri dobre prakse. U narednom periodu je u planu realizacija izložbi.\nNaime u svakom uključenom kantonu će se održati izložba ilustracija koje su rađene na osnovu prikupljenih iskustava građana u borbi protiv korupcije. Građani će imati priliku da izložbu pogledaju u svakom uključenom kantonu pa tako i u Orašju, a tačan datum otvaranja i trajanja same izložbe ćemo naknadno objaviti. Takođe, od posebne važnosti u samoj realizaciji ovog projekta nam je i građanska uključenost, te možemo istaći da u svakom uključenom kantonu imamo neformalnu grupu građana koji su od početka bili uključeni u sve aktivnosti, te su svojim prijedlozima, idejama i inicijativama posebno doprinijeli realizaciji ovog projekta. Osim što ističemo važnost spremnosti na saradnju JU i JP, kao i uključenosti građana, izuzetno je važno da svoj doprinos realizaciji ovog projekta ali i drugih na sličnu temu, daju i predstavnici medija.\nKako je tema sama po sebi u Bosni i Hercegovini veoma osjetljiva, veliki broj građana u BiH, nažalost, nije spremno da o korupciji razgovara, ali ni mediji nisu spremni da ovakve informacije predstavljaju javnosti zbog različitih uređivačkih politika svakog pojedinačnog medija. Zbog toga želim da se zahvalim za vaše današnje prisustvo i objektivno izvještavanje javnosti.


Opština nabavila mašine komunalcima | Palelive.com\nPočetna Regija Višegrad Opština nabavila mašine komunalcima\nVIŠEGRAD – Opština Višegrad uložila je 600.000 KM za nabavku neophodne mehanizacije Komunalnom preduzeću „Komunalac“, kako bi ova firma bila osposobljena da održava gradsku i seosku infrastrukturu i učestvuje u realizaciji projekata koja će joj donositi finansijsku korist.\nNačelnik opštine Slaviša Mišković rekao je da su se odlučili na ovaj potez kako bi ojačali ovu firmu, dobili čistiji i uređeniji grad, zaposlili određen broj radnika i omogućili „Komunalcu“ da sebi obezbijedi sredstva za naredne projekte.\nDirektor „Komunalca“ Siniša Đokanović kaže da je nabavljeno vozilo za odvoz smeća, mašine za čišćenje prašine sa trotoara, kamion sa priključcima za čićenje snijega, freze za uklanjanje snijega sa ulica i rovokopač.\n„Osim toga, kupljena su dva mini bagera, ručni valjak i kombi sa korpom za popravku elektroinstalacija, fasada i orezivanje parkovskog drveća“, dodao je Đokanović.\nOn je zahvalio opštini koja je spoznala probleme ovog preduzeća i pomogla da obavljaju ovu djelatnost na doborobit svih građana višegradske opštine.\nPrethodni članakU ustanovama socijalne zaštite smješteno 12 štićenika\nNaredni članakMutabdžija: Vlada podržava osnivanje muzeja